MALDOS SAVAITĖS SKAITINIAI

MALDOS SAVAITĖS SKAITINIAI2024 m. lapkričio 2–9 d.

<https://adventistai.lt/>

[www.tendaysofprayer.org](http://www.tendaysofprayer.org)

Generalinės Konferencijos tarnautojų skyrius

**EISIU IR DALINSIUOSI DIEVO ŽODŽIU**

TURINYS
Įvadas
 1 diena – DIEVO ŽODIS BAŽNYČIOS GYVENIME
 2 diena – DŽIAUGSMO IR VILTIES ŽINIA
 3 diena – NĖRA KITOS TOKIOS KNYGOS KAIP ŠI
 4 diena – DIEVAS NENUSTOJA IEŠKOTI
 5 diena – APREIŠKIMO ŽODIS
 6 diena – DIEVO ŽODIS – KASDIENĖ DUONA
 7 diena – ŽODŽIO SKELBIMAS VISUOTINĖS SUMAIŠTIES LAIKAI**S**
 8 diena – ŽODIS IR PASKUTINIS EVANGELIJOS SKELBIMAS
 KVIETIMAS MISIONIERIŠKAI TARNYSTEI
 DIEVO PAŽADAI MALDAI

Įvadas

2024 m. maldos savaitė: įvadas

Biblija, arba Šventasis Raštas yra labiausiai parduodama visų laikų knyga. Skaičiuojama, kad iš viso parduota nuo 5 iki 7 milijardų egzempliorių. XXI amžiuje spausdinama maždaug 80 milijonų Biblijų per metus.1 Daugybė internetinių platformų siūlo Bibliją įvairiomis kalbomis.2 Šiuo metu visas Šventasis Raštas yra išleistas 736 kalbomis, Naujasis Testamentas išverstas dar į 1678 kalbas, o atskiros Biblijos knygos ir dalys išverstos į 1264 kalbas.3 Šiuo metu Bibliją gali skaityti daugiau žmonių nei bet kada per visą žemės istoriją.

Nepaisant to, leidinys „Krikščionybė šiandien“ (Christianity Today (CT)) pranešė, kad 2021 m. labai sumažėjo Amerikos krikščionių, kurie skaito Bibliją. Tik 10 procentų teigė, kad Bibliją skaito kasdien.4

Naujausi duomenys apie Septintosios dienos adventistų Biblijos skaitymo įpročius yra paimti iš 2018 m. Pasaulinės Bažnyčios narių apklausos. Statistika rodo, kad kasdienis Biblijos skaitymas nuo 42 procentų 2013 m., padidėjo iki 48 procentų 2018 m. Šie skaičiai parodo, kad mažiau nei pusė Septintosios dienos adventistų visame pasaulyje kasdien skaito Dievo Žodį.

Kaip svarbu, kad mes, „Knygos žmonės“, skaitytume Dievo Žodį ir savo tikėjimą statytume ant Žodžio pamato!

Šios maldos savaitės tema yra „Eisiu ir dalinsiuosi Dievo Žodžiu“. Šie skaitiniai įkvėps jus, kai pradėsite svarstyti, kokį vaidmenį Bažnyčios gyvenime atlieka Biblija, nešdama džiaugsmo ir vilties žinią. Biblija yra unikali – Ji yra gelbėjanti galia ir maistas mūsų gyvenimui. Svarbiausia, kad Biblija yra Jėzaus Kristaus apreiškimas. Savaitę užbaigsime svarbiu raginimu skelbti Evangeliją šiuo paskutiniu visuotinės sumaišties metu.

Jėzus tikrai netrukus ateis! Te laimina Viešpats, kai kartu „eisime ir dalinsimės Dievo Žodžiu“ su pasauliu, kuriam Jo labai reikia.

Maranata!

Ted N. C. Vilson, prezidentas

Generalinė Septintosios dienos adventistų konferencija

1 “Best-selling book,” Guinness World Records, bit.ly/Biblebestseller.

2 “19 Websites for Reading and Searching the Bible,” For All Things Bible, bit.ly/ReadStudyBible.

3 “2023 Global Scripture Access,” Wycliffe Global Alliance, wycliffe.net/resources/statistics/.

4 “Report: 26 Million Americans Stopped Reading the Bible Regularly During COVID-19,” *Christianity Today,* https://bit.ly/stateofBible.

5 “Spiritual life, involvement, and retention,” *Ministry*, April 2019, bit.ly/spirituallifeinvolvement.

Sveiki, prisijungę prie Dešimties maldos dienų! Mes įsitikinę, kad malda – tai atsinaujinimo lopšys. Dievas per praėjusius metus, kai mes kartu ieškojome Jo melsdamiesi ir pasninkaudami, padarė daug stebuklų. Šventoji Dvasia keitė žmones, skatino juos skelbti Evangeliją, atkūrė bendruomenes ir pažeistus santykius. Štai tik keli gauti liudijimai:

„*Aš niekada anksčiau nejaučiau Dievo Dvasios tokiu būdu.“* (*Frankas B.*)

„Man dalyvaujant D*ešimties maldos dienų susitikimuose Dievas išgelbėjo mano šeimą.“ (Adebayo O.)*

„D*ešimt maldos dienų meldžiausi už savo netikinčią šeimą. Devintą dieną atėjo mano dvidešimtmetė anūkė ir pirmą kartą gyvenime pradėjo domėtis dvasinėmis temomis. Tai buvo tikras atsakymas į mano maldą!“ (Franas J.)*

*„Meldėmės už palikusį tikėjimą ir mus, kaip šeimą, mano tėvą, kad jis būtų išgelbėtas. Besibaigiant Dešimčiai maldos dienų, jis pirmą kartą po daugelio metų grįžo namo ir paprašė atleidimo, bandė susitaikyti ir norėjo atkurti santykius su Dievu.“ (G. M.)*

Ar jūs išgirdote kviečiantį atgimti Dievo balsą? Biblijoje apstu pažadų,
skirtų asmeniškai jums:

„Jeigu Mano tauta, vadinama Mano vardu, nusižemins, melsis, ieškos Mano veido ir nusigręš nuo savo nedorų kelių, Aš išgirsiu savo dangaus buveinėje, atleisiu nuodėmes ir atgaivinsiu kraštą.“ (2 Metraščių 7, 14)

„Kai Manęs ieškosite, rasite Mane. Taip, jeigu visa širdimi Manęs ieškosite.“ (Jeremijo 29, 13)

„Kas tik šauksis VIEŠPATIES vardo, tas bus išgelbėtas.“ (Joelio 3, 5)

„Artinkitės prie Dievo, ir Jis artinsis prie jūsų.“ (Jokūbo 4, 8)

„Štai Aš stoviu prie durų ir beldžiuosi: jei kas išgirs Mano balsą ir atvers duris, Aš pas jį užeisiu ir vakarieniausiu su juo, o jis su Manimi.“ (Apreiškimo 3, 20)

Kad ir kur esate šiuo metu, Dievas arčiau nei gali atrodyti. Jis trokšta išlieti savo palaiminimus mūsų šeimoms, mūsų Bažnyčiai, mūsų kaimynams ir pasauliui, kuriame gyvename!
Mūsų maldų tema – „TIKĖJIMO PRIORITETAI“.

„Skubėjau ir jaudinausi.“ „Buvau piktas ir sutrikęs.“ „Užsiėmęs ir palūžęs.“

Tai tik keletas žodžių, kuriais žmonės visame pasaulyje bando apibūdinti savo gyvenimą šiuolaikiniame, nuolat besikeičiančiame pasaulyje.

Jei jūs taip pat išgyvenate žūstančio pasaulio sunkumus, kviečiame jus į 10-ies maldos dienų kelionę į pačią Dievo širdį – vietą, kur išvaduojama nuo visų sunkumų, aptvarstomos žaizdos ir atgaunamos jėgos.

Kartu melskimės dėl mūsų asmeninių ir šeimyninių garbinimo aukurų atnaujinimo, kad Šventoji Dvasia keistų mus ir suteiktų mums jėgų skelbti paskutinę Dievo vilties žinią!

Patarimai maldos susitikimams:

• Maldose nedaugiažodžiaukite. Melskimės vienu-dviem sakiniais dėl kiekvienos
reikmės. Po to leiskime melstis kitiems. Melskitės tiek kartų, kiek jausite poreikį, taip, tarsi su kuo nors kalbėtumėtės.

• Tyla – geras dalykas, nes kiekvienam suteikia galimybę įsiklausyti, ką kalba Šventoji Dvasia.
• Milžiniška palaima – bendri giesmių giedojimai, kuriems vadovauja Šventoji Dvasia.

• Užuot kalbėję apie jūsų maldos reikmes, tiesiog melskitės. Vėliau tas, kas dalyvauja maldoje, gali melstis dėl jūsų reikmių.

Mes pasitikime Dievo pažadais

Didi palaima – prašyti Dievo išpildyti Jo pažadus. Visi Dievo įsakymai ir įsakai taip pat yra Jo pažadai. Mat Dievas niekuomet neprašys mūsų padaryti to, ko nepajėgtume padaryti padedant Jo galiai. Maldos metu paprasta koncentruotis ties asmeniniais poreikiais, dejuoti ir apraudoti savo situaciją. Tačiau tai nėra maldos tikslas. Maldos paskirtis – sustiprinti mūsų tikėjimą. Todėl melsdamiesi pasitikėkite Dievo pažadais. Pakelkite savo žvilgsnį nuo savęs, nuo savo silpnybių bei trūkumų ir nukreipkite į Jėzų. Žvelgdami į Jėzų, mes tampame panašūs į Jį.

Elena Vait mus įkvepia tokiais žodžiais: „Kiekvienas pažadas Dievo Žodyje yra skirtas mums. Melsdamiesi pasikliaukite Jehovos duotu žodžiu ir tikėkite Jo pažadais. Jo Žodis sako: jei jūs prašysite tikėdami, tai gausite visas dvasines palaimas. Prašykite atkakliai, ir jūs gausite nepalyginamai daugiau nei prašote ar išmanote.“ („In Heavenly Places“, p. 71)

Kaip pasitikėti Dievo pažadais? Melsdamiesi už taiką, jūs galite perskaityti, tarkim, Jono 14, 27 ir pasakyti: „Viešpatie, savo Žodyje Tu mums pažadėjai: ‘Aš jums palieku ramybę, duodu jums savo ramybę. Ne taip Aš ją duodu, kaip duoda pasaulis. Tenebūgštauja jūsų širdys ir teneliūdi!’ Duok mums ramybę, kurią pažadėjai.“ Padėkokite Dievui už suteiktą ramybę, netgi jei ir nepajusite jos tuojau pat.

PASNINKAS

Kviečiame jus Dešimties maldos dienų metu laikytis pasninko, kokio laikėsi pranašas Danielius. Pradėti metus nuo pasninko ir maldos – nuostabus būdas ateinančiais mėnesiais pašvęsti savo gyvenimą Dievui. Elena Vait rašo: „Šiandien ir kiekvieną dieną iki pat laikų pabaigos Dievo tauta turi būti atkaklesnė ir atidesnė, pasitikėti ne savo išmintimi, bet savo Vado išmintimi. Dievo vaikai turi paskirti dienas pasninkui ir maldai. Nebūtina visiškai nieko nevalgyti, tačiau reikia sumažinti maisto kiekį ir valgyti patį paprasčiausią maistą.“ („Counsels on Diet and Foods“, p. 188–189)

Mes žinome, kad būsimas pranašas Danielius dešimt dienų valgė vien vaisius ir daržoves. Šiomis maldos dienomis rekomenduojame laikytis tokios pat nesudėtingos dietos. Jei siekiame turėti aiškesnį protą, kad paklustume Dievo balsui, ir trokštame priartėti prie Jo, mes turime būti tikri, kad tam netrukdys mūsų maitinimosi įpročiai. Pasninko paskirtis – ne tik susilaikyti nuo valgymo. Kviečiame susilaikyti nuo televizijos laidų ir filmų, kompiuterinių žaidimų ir Facebook’o, YouTube peržiūrų. Kartais veiksmai, kurie nėra blogi, gali atimti daugybę mūsų brangaus laiko. Kiek tik
įmanoma, atidėkite viską, kad turėtumėte galimybę daugiau laiko praleisti su Dievu. Pasninkas – tai nėra greitas būdas gauti stebuklus iš Dievo. Jo pagrindinis tikslas – NUSIŽEMINIMAS, leidžiant Dievui veikti mūsų viduje ir per mus. Artėkime prie Jo per maldą ir pasninką, ir Jis taip pat artės prie mūsų.

ŠVENTOJI DVASIA

Prašykite, kad Šventoji Dvasia parodytų, kaip ir ko reikėtų melsti konkrečiam žmogui arba už konkrečią situaciją. Biblija byloja, kad mes nežinome, ko turėtume deramai melsti, todėl būtent Šventoji Dvasia užtaria mus.

„O ir Dvasia ateina pagalbon mūsų silpnumui. Mes juk nežinome, ko turėtume deramai melsti, todėl pati Dvasia užtaria mus neišsakomais atodūsiais.“ (Romiečiams 8, 26) „Į tokias maldas Dievas atsako su malonumu. Kai karštai ir atkakliai siunčiame maldas Kristaus vardu, tai esame užtikrinti, kad Dievas yra arti ir pasiruošęs atsakyti į mūsų maldą ir suteikti ‘nepalyginti daugiau negu mes prašome ar išmanome.’“ (Efeziečiams 3, 20) (Elena Vait. „Paslėpti lobiai“, p. 121)

TIKĖJIMAS
Pranašystės Dvasia mus padrąsina, kad „malda ir tikėjimas padarys tai, ko negali padaryti jokia žemiška jėga.“ (Elena Vait. „Gydymo tarnystė“, p. 377) Ji primena, kad mes „galime prašyti bet kokios Jo pažadėtos dovanos. Po to turime tikėti, kad gavome, ir padėkoti Dievui už tai.“ (Elena Vait. „Ugdymas“, p. 301) Todėl tegul tai tampa jūsų tikėjimo taisykle, įpročiu – iš anksto dėkoti Dievui už tai, ką Jis ruošiasi jums padaryti atsakydamas į jūsų maldas.

MALDA UŽ KITUS

Kviečiame jus melstis už žmones, kurie Dievo valia yra jūsų gyvenime. Išsirinkite penkis-šešis žmones; tai gali būti jūsų artimieji, draugai, kolegos, kaimynai ar tiesiog pažįstami. Raskite laiko ir paklauskite Dievą, ko jūs turėtumėte melsti. Prašykite, kad Jis uždėtų jums tikro rūpinimosi šiais žmonėmis naštą. Užsirašykite šių žmonių vardus ant lapelio ir pasidėkite jį matomoje vietoje, tarkime, savo Biblijoje. Jus nustebins, kokiu būdu Dievas atsako į maldas!

DEŠIMTIES DIENŲ MALDOS IŠŠŪKIAI

Jėzus kviečia mus ne tik melstis, bet ir padėti stokojantiems: „Juk Aš buvau išalkęs, ir jūs Mane pavalgydinote, buvau ištroškęs, ir Mane pagirdėte, buvau keleivis, ir Mane priglaudėte, buvau nuogas – Mane aprengėte, ligonis – Mane aplankėte, kalinys – atėjote pas Mane.“ (Mato 25, 35–36)

Elena Vait savo knygoje „Gydymo tarnystė“ (p. 380) rašo: „Mes privalome gyventi dvejopą gyvenimą – minčių ir veiksmų gyvenimą, tylios maldos ir nuoširdaus darbo gyvenimą.“ Mūsų Gelbėtojas mums padovanojo tiek meilės, kad mes turime privilegiją dalintis ja su draugais, kaimynais, nepažįstamais žmonėmis, su visais, kurie jaučia jos poreikį.

Paklauskite Dievą, kaip po Dešimties maldos dienų jūsų bendruomenė ir jūs asmeniškai galite pasitarnauti aplinkiniams. Tačiau ruošdamiesi šiam maldos laikotarpiui, neleiskite pasiruošimo rūpesčiams atitraukti jūsų dėmesio nuo maldos: „Jūsų asmeninės pastangos, skirtos artimiesiems išgelbėti, turi būti lydimos nuoširdžios maldos vienumoje. Norint suprasti sielų išgelbėjimo mokymą, reikia gilios išminties. Prieš eidami pas žmones, pirmiausia ateikite pas Jėzų. Tarnauti žmonėms pasiruošiama prie dangiškojo malonės sosto.“ (Elena Vait. „Prayer“, p. 313)

Dešimties maldos dienų internetiniuose šaltiniuose jūs rasite dešimtis patarimų, kaip tarnauti. Jėzus kviečia tapti Jo rankomis ir kojomis pasaulio stokojantiems!

**JŪSŲ LAISVALAIKIS**

Tai taip svarbu! Įsitikinkite, kad jūs kasdien leidžiate laiką prie Jėzaus kojų, kalbatės su Juo ir skaitote Jo Žodį. Jei Dievo pažinimas taps pagrindiniu jūsų gyvenimo prioritetu, tai atvers tokias nuostabias galimybes jums. „Iš slaptos maldos vietos kilo jėga, kuri sukrėtė pasaulį Didžiąja Reformacija. Ten su šventa ramybe Viešpaties tarnai stovėjo ant Jo pažadų uolos.“ (*Elena Vait.* „Didžioji kova“, p. 180) Kai vadovas meldžiasi, Dievas veikia širdis!

**NERAMŪS LAIKAI**

Ar kada nors jautėtės taip įsitraukęs į kasdienį gyvenimo šurmulį, kad dvasinėms patirtims laiko beveik nelikdavo? Jeigu jūs trokštate gyventi prasmingesnį ir visavertį dvasinį gyvenimą, šios dešimt maldos ir apmąstymų dienų gali būti brangios jums.

Per šias dešimt dienų turėsite unikalią galimybę išsilaisvinti iš to, kas užima visas jūsų mintis ir gyvenimą, bet nesuteikia tikro pasitenkinimo. Vietoj to, mes sutelksime dėmesį į tai, kas Dievui tikrai svarbu. Pasinaudokite galimybe sąmoningai gyventi gaudami mažiau ir patirdami daugiau to, kas iš tiesų yra svarbu.

Šios kelionės metu susidursite su praktinėmis įžvalgomis, kurios padės stipriau pasitikėti Dievu, praturtins šabo šventimo patirtį ir sustiprins kasdienį ryšį su Juo. Prasminga malda, geri darbai ir dėkingumo ugdymas taip pat bus dalis mūsų tyrinėjimo. Be to, įgysite ryžtą, aistrą ir atkaklumą, kurie yra labai svarbūs jūsų sėkmei.

Per šias dešimt dienų atverkime širdis ir protus Dievui, kviesdami Jo Šventąją Dvasią įeiti į jūsų gyvenimą. Šiuo ypatingu metu melskimės, kad būtume pakeisti ir atnaujinti, taptume gyvenimą keičiančios begalinės Dievo meilės liudytojais.

Kartu melskimės, kad mūsų asmeniniai ir šeimos šlovinimo aukurai atgimtų, kad Šventoji Dvasia galėtų atnaujinti mus ir suteiktų galimybę skelbti paskutinę Dievo vilties žinią pasauliui!

*Dešimties maldos dienų* medžiagą ruošia Tarnautojų asociacija, Generalinė Septintosios dienos adventistų konferencija.

Jei nenurodyta kitaip, Rašto eilutės cituojamos iš:

Senasis Testamentas. Iš hebrajų, aramėjų ir graikų kalbų vertė Antanas Rubšys.

Naujasis Testamentas. Iš graikų kalbos vertė Česlovas Kavaliauskas. Lietuvos Biblijos draugija, Vilnius, 2012.

1 DIENA

**DIEVO ŽODIS BAŽNYČIOS GYVENIME**

*Ted N. C. Wilson*

Prieš 2000 metų, ant žole apaugusio kalvos šlaito, kai didžiausias kada nors šiam pasauliui žinomas Mokytojas prabilo laikui nepavaldžiais žodžiais, dangus palietė žemę. Kai Jėzus jiems laužė gyvybės duoną, žmonės sėdėjo nuščiuvę. Jo žodžiai atvėrė akis, palietė širdis ir dažnai stebino klausytojus. Jis kalbėjo tai, ko niekada nemokė to meto religiniai mokytojai.

**„Palaiminti turintys vargdienio dvasią; jų yra dangaus karalystė“**, – sakė Jis *(Mato 5, 3)*. **„Palaiminti romieji. . . Palaiminti gailestingieji.“** *(5–7 eilutės)* **„Jeigu teisumu neviršysite Rašto aiškintojų ir fariziejų, neįeisite į dangaus karalystę.“** *(20 eilutė)*

Jėzus mokė gilių tiesų, kaip žmogaus vidus – jo mintys – atskleidžia jo charakterį. **„Kiekvienas, kuris geidulingai žvelgia į moterį, jau svetimauja savo širdimi.“** (28 eilutė); **„O Aš jums sakau: nesipriešink piktam [žmogui], bet jei kas tave užgautų per dešinį skruostą, atsuk jam ir kitą.“** *(39 eilutė)* **"Mylėkite savo priešus"** *(44 eilutė)* **„Taigi *būkite tokie tobuli*, kaip jūsų dangiškasis Tėvas yra tobulas.“** *(48 eilutė.)* Savo pamoksle Jėzus atskleidė pasaulio ir Dievo Įstatymo amžinumo paslaptis.

Žmonės buvo apstulbę. **„Niekados žmogus nėra taip kalbėjęs!“** *(Jono 7, 46)* skambėjo minios lūpose. Tačiau, „nors žmonių širdys atsiliepė į Jo žodžius, tik nedaugelis buvo pasiruošę priimti juos kaip gyvenimo principą.“1

**NAMAS ANT UOLOS**

Žinodamas žmonių priešiškumą, Jėzus baigė Kalno pamokslą vaizdinga iliustracija, kuri įstabiai ir aiškiai parodė, kaip svarbu gyventi taip, kaip Jis moko.

**„Kas klauso šitų Mano žodžių ir juos vykdo, panašus į išmintingą žmogų, pasistačiusį namą ant uolos. Prapliupo liūtys, ištvino upės, pakilo vėjai ir daužėsi į tą namą. Tačiau jis nesugriuvo, nes buvo pastatytas ant uolos. Kas klauso šitų Mano žodžių ir jų nevykdo, panašus į paiką žmogų, pasistačiusį namą ant smėlio. Prapliupo liūtys, ištvino upės, pakilo vėjai ir daužėsi į tą namą, ir jis sugriuvo, o jo griuvimas buvo smarkus.“** *(Mato 7, 24–27)*

Šimtmečius iki Kristaus kalno pamokslo pranašas Izaijas atkreipė dėmesį į Dievo Žodžio pastovumą: **„Žolė nudžiūsta, gėlė nuvysta, bet Dievo Žodis tveria amžinai.“** *(Izaijo 40, 8)* Apaštalas Petras, cituodamas šią Izaijo knygos eilutę, patvirtino: **„Toks yra žodis, paskelbtas jums kaip geroji naujiena.“** *(1 Petro 1, 25)*

„Dievo Žodis yra vienintelis nekintantis dalykas mūsų pasaulyje,“ – rašė Elena Vait. „Kristaus Kalno pamokslo žodžiai įkūnija didžiuosius Įstatymo principus. Kas remsis jais, remsis Kristumi, Amžinąja Uola. Priimdami Žodį, mes priimame Kristų. Tik tie, kurie priima Jo žodžius, stato ant Jo.“2

**RAŠTAS YRA PAMATAS**

Būtent ant šio pamato Kristus pastatė savo Bažnyčią. Nuo pat pradžių Kristus nurodė Raštus kaip tvirtą uolą, ant kurios reikia statyti. **„Žolė nudžiūsta, gėlė nuvysta, bet Dievo Žodis tveria amžinai.“** *(Izaijo 40, 8)*

Istorija įrodė, kad tai tiesa. Nepaisydami visų aplinkybių, apaštalai statė ant tos uolos ir apvertė pasaulį aukštyn kojomis. Patirdama išbandymus ir žiaurius persekiojimus ankstyvoji Bažnyčia ir toliau tvirtai laikėsi Dievo Žodžio. Ir ji išliko tvirta. Reformatoriai tvirtai laikėsi Rašto, ir „pragaro vartai“ jų nenugalėjo.

Bėgo amžiai, o Dievas ir toliau kalbėjo per savo Žodį, vesdamas savo žmones iš tamsos į didžią šviesą.

Taip nutiko Viljamui Mileriui, XIX a. pradžios ūkininkui, uoliai studijavusiam Šventąjį Raštą. Nuodugniai tyrinėdamas jis padarė išvadą, kad Kristaus sugrįžimas neišvengiamai artėja, ir visiems, kas tik norėjo išgirsti, skelbė Danieliaus knygoje esančias pranašystes. Kai Jėzus neatėjo, kaip tikėtasi, tai tapo *Didžiuoju nusivylimu*. Tačiau net ir šis *Didelis nusivylimas* buvo numatytas Apreiškimo 10, 8–11 eilutėse, kur apaštalui Jonui buvo liepta "suvalgyti" Danieliaus "knygelę", kuri jo burnoje buvo "saldi kaip medus", bet "karti" viduriuose. Žvelgiant į ateitį, buvo duotas dangiškas įsakymas: **„Reikia, kad tu ir vėl pranašautum apie daugelį žmonių, tautų, kalbų ir karalių*.“*** *(11 eilutė)*

**TVIRTAS TIKĖJIMO PAMATAS**

Tikėdami, kad Dievas vis dar kalba per Raštus, ankstyvieji tikintieji adventistai ir toliau uoliai studijavo Dievo Žodį. Po daugelio metų apmąstydama šią patirtį, Elena Vait rašė: „Daugelis mūsų žmonių nesuvokia, koks tvirtas mūsų tikėjimo pamatas buvo padėtas.“3

Pasakodama, kaip po *Didžiojo nusivylimo* nedidelė adventistų vadovų grupė tyrinėjo Bibliją tarsi ieškotų „paslėpto lobio“, ji rašė: „Susitikdavau su jais, mes nuoširdžiai tyrinėjome Bibliją ir meldėmės. Dažnai likdavome kartu iki vėlyvos nakties, o kartais ir visą naktį melsdavome šviesos iš aukštybių ir tyrinėjome Žodį. Šie broliai nuolatos susirinkdavo tyrinėti Bibliją, kad suprastų Jos gilesnę prasmę ir pasiruoštų skelbti Šventojo Rašto tiesas. Kai tyrinėdami jie rasdavo tokias eilutes, kada nebelikdavo nieko kito, kaip pasakyti: „Daugiau nieko nebegalime padaryti“, Viešpaties Dvasia nužengdavo ant manęs. Aš matydavau regėjimus, ir man būdavo aiškiai paaiškinamos mūsų tyrinėjamos eilutės, taip pat duodami nurodymai, kaip turime veiksmingai dirbti ir mokyti. Taip mums buvo duota šviesa, padedanti suprasti, ką Rašto eilutės kalba apie Kristų, Jo misiją ir Jo kunigystę. Man buvo atskleistas tiesos kelias, nuo šitos akimirkos iki tada, kai įžengsime į Dievo miestą, ir aš perdaviau kitiems Viešpaties man duotus nurodymus.“4

Pasakodama apie tuos intensyvius Biblijos tyrinėjimo susitikimus, Elena Vait pasidalijo, kad tuomet, kai neturėdavo regėjimų, jai būdavo sunku suprasti Biblijos eilutes. Tačiau tai jai padėjo dar aiškiau suvokti, kad paaiškinimai ir nurodymai, kuriuos ji gaudavo būdama regėjime, ateina iš Viešpaties, o ne iš jos pačios. Ji rašė: „Visą šį laiką negalėjau suprasti brolių samprotavimų. Mano protas buvo tarsi užrakintas, ir aš negalėjau suprasti Rašto eilučių, kurias mes tyrinėjome, prasmės. Tai buvo viena didžiausių mano patirtų gyvenimo kančių. Taip jaučiausi iki tol, kol mūsų protams buvo paaiškinti visi pagrindiniai, mūsų tikėjimo principai taip, kaip jie pateikti Dievo Žodyje. Broliai žinojo, kad kai neturiu regėjimo, negaliu suprasti šių dalykų, ir jie priėmė duotus apreiškimus kaip šviesą tiesiai iš Dangaus.“5

„Mažajai grupelei augant ir nuoširdžiai tyrinėjant Bibliją, susiformavo pamatiniai bibliniai įsitikinimai – Dangiškosios šventyklos apvalymas, Apreiškimo 14–o skyriaus Trijų angelų žinia, septintosios dienos – sabatos šventumas ir pomirtinė būklė.“6

**NUKREIPIANTI ŠVIESA**

Septintosios dienos adventistų judėjimas nuo pat pradžių rėmėsi Šventuoju Raštu kaip savo pamatu ir nukreipiančia šviesa. Ir nors Elena Vait pripažino, kad „tiesa nestovi vietoje, ir mes turime vaikščioti vis labiau atskleidžiamoje, augančioje šviesoje“7 , ji taip pat įspėjo: „Atsiras žmonių, kurie aiškins Šventąjį Raštą taip, kaip jiems atrodys teisinga, bet tai nebus tiesa. Šiam laikui skirtą tiesą Dievas davė mums kaip mūsų tikėjimo pagrindą.... Neturime priimti žodžių tų, kurie ateina su žinia, prieštaraujančia ypatingiems mūsų tikėjimo principams. Jie randa daugybę Šventojo Rašto tekstų ir kaip įrodymą apipina jais savo susikurtas teorijas.... Kadangi Šventasis Raštas yra Dievo Žodis ir jį reikia gerbti, būtų didelė klaida vadovautis teiginiais, kurie eliminuoja nors vieną ramstį iš Dievo sukurto ir palaikomo pamato“.8

Biblija yra gyvasis Dievo Žodis. Ji yra Bažnyčios pamatas ir tarnauja kaip mūsų tikėjimo ir darbų vadovas. Ji atskleidžia Dievo valią ir moko laikui nepavaldžių pamokų, kurias galime taikyti visose savo gyvenimo srityse. Kaip aiškinama mūsų oficialiame dokumente apie Biblijos tyrinėjimo metodus, mes turime „stengtis suvokti paprastą, akivaizdžiausią studijuojamos Biblijos ištraukos prasmę“ ir nenaudoti istorinio–kritinio metodo, bei kitų, iškeliančių žmogaus autoritetą, aiškinimo metodų9.

Mūsų pirmasis Septintosios dienos adventistų pamatinis įsitikinimas teigia:

„Šventasis Raštas, Senasis ir Naujasis Testamentai, yra užrašytas Dievo Žodis, perduotas per dieviškąjį įkvėpimą. Įkvėpti autoriai kalbėjo ir užrašė, kai jie buvo vedami Šventosios Dvasios. Šiuo Žodžiu Dievas perdavė žmonijai žinią, būtiną išgelbėjimui. Šventasis Raštas yra aukščiausias, patikimas ir neklystantis Jo valios apreiškimas. Jis yra charakterio etalonas, patyrimo matas, galutinis mokymų apreiškimas ir patikimas Dievo darbų istorijoje įrašas.“10

Draugai, Dievo Žodis yra pamatas, ant kurio pastatyta Jo Bažnyčia, ir jis yra patikimas pamatas, ant kurio Jėzus kviečia kiekvieną iš mūsų statyti savo viltį, charakterį ir gyvenimą.

**„Kas klauso šitų Mano žodžių ir juos vykdo, panašus į išmintingą žmogų, pasistačiusį namą ant uolos. Prapliupo liūtys, ištvino upės, pakilo vėjai ir daužėsi į tą namą. Tačiau jis nesugriuvo, nes buvo pastatytas ant uolos.“** *(Mato 7, 24–25)*

1 Elena Vait, Kristaus kalno pamokslas, p. 153.

2 *Tenai pat*, p. 154.

3 Elena Vait, *Selected Messages* (Washington, D.C.: Review and Herald Pub. Assn., 1958, 1980), book 1, p. 206.

4 *Tenai pat.,* pp. 206, 207.

5 *Ibid.*, p. 207.

6 Žr. Elena Vait, *Counsels to Writers and Editors* (Nashville: Southern Pub. Assn., 1946), pp. 30, 31.

7 *Tenai pat.*,p. 33.

8 *Tenai pat.*, p. 32.

9 “Methods of Bible Study,” official document, adventist.org/documents/methods-of-bible-study/.

10 “The Holy Scriptures,” Seventh-day Adventist fundamental belief 1, adventist.org/holy-scriptures/.

**Melskimės kartu**

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

Papildomi patarimai

Dėkojimas ir šlovinimas: Padėkokite už konkrečius palaiminimus ir šlovinkite Dievą už Jo gerumą.
Atgaila: Skirkite kelias minutes savo nuodėmių išpažinimui ir padėkokite Dievui už jų atleidimą.
Dievo mokymas: Paprašykite Dievą suteikti išminties dabartiniams iššūkiams ir sprendimams.
Maldos už bažnyčią: Melskitės už regioninius ir pasaulinius bažnyčios poreikius.
Vietinių bendruomenių reikmės: Melskitės už dabartinius bažnyčios narius, šeimų ir kaimynų poreikius.
Pokalbis su Dievu: Skirkite laiko išgirsti Dievo balsą ir atsakykite Jam šlovinimu ar giesme.

Siūlomos giesmės bendram giedojimui:

• „Nuženk, Dvasia ramybės“ („Edeno aidai“, Nr. 66)

• „Dievo Dvasia Tu Šventoji“ („Edeno aidai“, Nr. 67)

• „Dvasia Šventoji, Tu ateik“ („Edeno aidai“, Nr. 68)

• „Pro atviras plačiai duris“ („Edeno aidai“, Nr. 69)

2 DIENA

**DŽIAUGSMO IR VILTIES ŽINIA**

*Stanley Arco*

Kristianas gimė krikščioniškoje šeimoje, bet jis neturėjo Biblijos. Užaugęs tapo alkoholiku. Jis vedė Alksylenę, adventistę, ir jos Biblija netrukus tapo jų santuokos kivirčų priežastimi. Nusivylęs dėl knygos keliamų problemų, Kristianas atidavė Bibliją draugui, kuris jos lapus naudojo tabakui rūkyti.

Kristiano žmona pagrasino jį palikti. Desperatiškai norėdamas išsaugoti santuoką, jis priėmė kvietimą apsilankyti maldos susirinkime Bažnyčioje. Ten pamokslininkas jį apkabino ir padovanojo Bibliją.

Kristianas metė žmonai iššūkį: „Jei Biblijoje rasiu eilutę, kur rašoma, kad alkoholikai nepateks į dangų, nustosiu gerti.“ Ar Šventojo Rašto skaitymas galėjo pakeisti Kristiano gyvenimą ir požiūrį?

**RAŠTAI ATSKLEIDŽIA DIEVO PLANĄ**

Biblijoje randame žinią, rodančią neabejotiną Rašto autoritetą ir svarbą krikščionio gyvenimui; liudijimą apie Dievo atpirkimo planą visos žmonijos istorijoje; ištvermės, džiaugsmo ir vilties Dievo Artume padrąsinančias pamokas.

Pirmame ir paskutiniame skyriuose Biblija mums pateikia paveikslą, koks tobulas turėjo būti gyvenimas be nuodėmės ir koks jis bus atkurtas, kai Jėzus sugrįš. Kančios, skausmas, liūdesys ir nuodėmė nebuvo Dievo planas. Tai buvo žmonių pasirinkimas.

Adomas ir Ieva džiaugėsi kasdien susitikdami su Viešpačiu. Kai jie nepakluso Dievui, pajautė gėdą ir baimę *(*žr*. Pradžios 3, 8)*. Tada atsirado poreikis, kad pasireikštų Dievo meilė ir užuojauta. Jis pažadėjo nusidėjusiems žmonėms atsiųsti Gelbėtoją, Mesiją *(*žr*. Pradžios 3, 15)*. Biblijoje atskleidžiama, kad atpirkimo planas „siekia tolimą senovę, seniai praėjusius laikus“ *(Michėjo 5, 2).*

Dievui buvo liūdna, kad nuodėmė atskyrė Jį nuo Jo kūrinijos. **„VIEŠPATS matė, koks didelis buvo žmonių nedorumas žemėje ir kaip kiekvienas užmojis, sumanytas jų širdyse, linko visą laiką tik į pikta. Ir VIEŠPATS gailėjosi sukūręs žmogų žemėje, ir Jam gėlė širdį.“**  *(Pradžios 6, 5–6)*

Ir nors žmonija žinojo Kūrimo ir nuodėmės istoriją *–* žinojo Adomo ir Ievos istoriją Edeno sode; žinojo nuodėmės pasekmes ir pasaulį nuplovusį tvaną, *–* jie vis tiek tikėjo galimybe išsigelbėti savo jėgomis. **„Eime, ­ sakė jie, ­ pasistatykime miestą ir bokštą su dangų siekiančia viršūne ir pasidarykime sau vardą, kad nebūtume išblaškyti po visą žemės paviršių.“** *(Pradžios 11, 4)*

Dievas nepavargo mylėti. Jis pašaukė ištikimą vyrą – Abraomą – tapti palaiminimu visai žmonijai. Kai Abraomo palikuonys buvo pavergti Egipte, Dievas išgirdo jų dejavimus ir juos išvadavo. Jiems klajojant dykumoje, Dievas įsteigė fizinį savo meilės ir draugystės sąjungos ženklą. Jis tarė: **„Tepadaro jie Man šventyklą, idant galėčiau gyventi tarp jų.“** *(Išėjimo 25, 8)* Tačiau jų netenkino šventykla, gyvas Dievo buvimo simbolis.

Ko jie dar norėjo? **„Paskirk mums karalių, kad mus valdytų, kaip yra visose tautose.“** *(1 Samuelio 8, 5)* Dievas juos išklausė ir išpildė jų širdies troškimą. 1 Samuelio 9, 16 sakoma: **„Aš mačiau savo tautos kančią, jų dejavimas Mane pasiekė.“** Ar žemiškasis karalius buvo Dievo plano dalis? Ne. Dievas turėjo geresnį planą: amžinąjį Karalių, Mesiją! Šis Karalius, Mesijas, myli ir gelbsti savo tautą. Nepaisant to, kad daugybę kartų tauta nutolo nuo Viešpaties, Jis atkakliai jų ieškojo.

**BIBLIJA TEIKIA DŽIAUGSMĄ IR VILTĮ**

Kaip Biblija teikia džiaugsmą? Joje pasakojama apie Dievą, Jo mylintį charakterį ir tai, kaip ypatingu būdu istorijoje Jis veikia. Kai sužinome apie Dievą, geriau suprantame Jo meilę, gerumą, ištikimybę ir kitas savybes, kurios mums teikia ramybę ir džiaugsmą.

Biblijoje pateikiama išmintis ir patarimai mūsų gyvenimui. Jos padrąsinti galime su pasitikėjimu priimti iššūkius. Paguodą mums teikia Biblijoje aprašytų žmonių biografijos ir Jėzaus pamokymai. Net ir sunkumų akivaizdoje, ištvermė ir džiaugsmas tampa mūsų gyvenimo dalimi. Raštai kiekvienam iššūkiui suteikia tikslą ir misiją. Juose pateikiamas dieviškasis planas žmonijos ateičiai.

Bendravimas su Dievu teikia džiaugsmą dėl tikrumo, kad Jis yra šalia, ir padeda užmegzti gilų bei artimą ryšį su Juo. Galiausiai turime ne tik teorinį Kūrėjo pažinimą, bet ir draugiškus santykius su Juo. Viltis, kylanti skaitant Bibliją, yra kur kas daugiau nei pozityvus nusiteikimas.

Dievas turi visą galią išpildyti savo amžinojo gyvenimo pažadą. **„Nebijok! Aš esu Pirmasis ir Paskutinysis, ir Gyvasis. Aš buvau numiręs, bet štai esu gyvas per amžių amžius ir turiu mirties ir mirusiųjų pasaulio raktus.“**  *(Apreiškimo 1, 17–18)*

Biblija žada mums naują dangų ir žemę. **„Jis nušluostys kiekvieną ašarą nuo jų akių; ir nebebus mirties, nebebus liūdesio nei aimanos, nei sielvarto, nes kas buvo pirmiau, tas praėjo.“** *(Apreiškimo 21, 4)* Ji taip pat mums duoda atkūrimo pažadą. Jono 14, 1–3 rašoma: **„Tegul neišsigąsta jūsų širdys! Tikite Dievą, tikėkite ir Mane! . . Einu jums vietos paruošti! . . Sugrįšiu ir jus pas save pasiimsiu, kad jūs būtumėte ten, kur ir Aš.“**

Tyrinėdami Bibliją atrandame, kad Dievas yra paruošęs atpirkimo planą žmonijai. Mes iš tikrųjų tampame naujais kūriniais. **„Taigi kas yra Kristuje, tas yra naujas kūrinys.“** *(2 Korintiečiams 5, 17)*

**BIBLIJOS TYRINĖJIMO REZULTATAS**

Prisimenate Kristianą ir jo pasižadėjimą? Kristianas ir Alksylenė pradėjo kartu skaityti Bibliją. Per 30 dienų jie perskaitė ją visą. Kristianas rado visus atsakymus, kurių ieškojo. Jų šeimos gyvenimas pasikeitė, o Kristianas buvo pakrikštytas. Jis pradėjo mokyti Biblijos, vesti Biblijos studijas ir rengti evangelizacinius susirinkimus.

Per 13 metų po krikšto jų šeima savo lėšomis pastatė šešerius Maldos Namus ir prisidėjo prie dar 22 Maldos Namų statybos Amazonės džiunglių Autazės regione.

Ar Biblija turi keičiančią galią? Ar ji suteikia gyvenimui tikslą ir misiją? Dievo malonės dėka ir nuoširdžiai tyrinėdamas Žodį, Kristianas tapo nauju kūriniu. Daugybė žmonių, kuriuos sutiko ir padėjo pažinti Kūrėją jis ir jo šeima, liudija nuostabią Dievo malonę ir Jo dieviškąjį planą.

Stanley Arco yra Septintosios dienos adventistų bažnyčios Pietų Amerikos skyriaus prezidentas.

Klausimai apmąstymams:

Kokios yra jūsų mėgstamiausios, teikiančios jums viltį ir džiaugsmą, Biblijos eilutės?

Kaip nuolatinė Dievo meilė pasireiškė jūsų gyvenimuose?

**Melskimės kartu**

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

**Papildomi patarimai**

**Dėkojimas ir šlovinimas**: Padėkokite už konkrečius palaiminimus ir šlovinkite Dievą už Jo gerumą.
**Atgaila**: Skirkite kelias minutes savo nuodėmių išpažinimui ir padėkokite Dievui už jų atleidimą.
**Dievo mokymas**: Paprašykite Dievą suteikti išminties dabartiniams iššūkiams ir sprendimams.
**Maldos už bažnyčią**: Melskitės už regioninius ir pasaulinius bažnyčios poreikius.
**Vietinių bendruomenių reikmės**: Melskitės už dabartinius bažnyčios narius, šeimų ir kaimynų poreikius.
**Pokalbis su Dievu**: Skirkite laiko išgirsti Dievo balsą ir atsakykite Jam šlovinimu ar giesme.

**Siūlomos giesmės bendram giedojimui**:

• „Pasaulio šviesa jūs esate“ („Edeno aidai“, Nr. 176)

• „Šviečia Viešpaties malonė“ („Edeno aidai“, Nr. 178)

• „Pro atviras plačiai duris“ („Edeno aidai“, Nr. 69)

• „Žvakę uždek“ („Edeno aidai“, Nr. 180)

3 DIENA

**NĖRA KITOS TOKIOS KNYGOS KAIP ŠI**

**Biblijos unikalumas**

*Daniel Duda*

1800 m. penkiolikmetė mergaitė iš Velso – Marija Džouns (Mary Jones), basomis nuėjo 42 kilometrus per atšiaurią šiaurės Velso vietovę, kad nusipirktų Bibliją velsiečių kalba. Marija taip stipriai troško turėti Bibliją savo gimtąja kalba, kad šešis metus sunkiai dirbo ir taupė kiekvieną uždirbtą centą. Tuomet jai teko įveikti ilgą atstumą, kad ją nusipirktų! Marijos įkvepianti istorija paskatino įkurti Biblijos draugijas, kurios spausdina ir platina Bibliją visame pasaulyje.

Šiandien mes su jumis gyvename kitokiame pasaulyje nei Marija Džouns, tačiau Bibliją vis dar laikome unikalia knyga. Žinoma, visos religijos turi savo šventuosius raštus ir laiko juos ypatingais. Kodėl mes manome, kad Biblija yra unikali?

**BIBLIJA KAIP DIEVO APREIŠKIMAS**

Visais laikais žmonės išskyrė tris pažinimo šaltinius: protą, patirtį ir Dievo apreiškimą. Žmogaus protas gali būti nuostabių atradimų, kurie palengvina mūsų gyvenimą ir stumia žmoniją į priekį, šaltinis. Žmonės, remdamiesi asmenine patirtimi, gali praplėsti savo požiūrį į gyvenimą ir visuomenę, pagerinti savo ir žmonijos gyvenimo kokybę. Vis dėlto, nors žmogaus protas ir patirtis yra naudingos priemonės mus supančiam pasauliui suprasti, dėl nuodėmės poveikio, jos yra nepakankami šaltiniai galutinei tikrovei suvokti. Mes patys savęs nesukūrėme, todėl negalime suvokti galutinės dalykų prasmės. Mums reikia Dievo apreiškimo (*žr*. Įstatymo 29, 28).

Ten, kur yra meilė, kur yra santykiai, ten yra ir žodžiai. Todėl Dievas kalba. Štai kodėl senovės Izraelis brangino ir mylėjo Dievo knygą.

Apaštalas Paulius apie tai parašė klasikiniu tapusį teiginį: **„Visas Raštas yra Dievo įkvėptas ir naudingas mokyti, barti, taisyti, auklėti teisumui, kad Dievo žmogus taptų tobulas, pasirengęs kiekvienam geram darbui.“** *(2 Timotiejui 3, 16–17)* Kitaip tariant, Biblija turi Dievo autoritetą, nes ji yra unikali Dievo įkvėpta ir atskleista.

Biblija nėra tik istorijos vadovėlis. Joje aprašyti galingi apreiškimai, kurie pagrįsti Šventosios Dvasios veikimu ir gali padėti mums pasiekti dvasinę brandą. Antrojo laiško Timotiejui 3 skyriuje parodyta, kaip Šventoji Dvasia naudoja Bibliją keturiomis konkrečiomis kryptimis:

Raštai mums suteikia pagrindinius mūsų tikėjimo elementus (mokymą / doktriną). Tačiau kai mes nusidedame ar nesilaikome Dievo principų, Biblija skatina mus pasitaisyti (bara, taiso). Štai kodėl svarbu skaityti Bibliją taip, kad išgirstume net tai, ko nenorime girdėti. Lengva skaityti Bibliją kaip patvirtinimą to, kuo visada tikėjome. Tačiau tinkamai skaitant Šventąjį Raštą, Šventoji Dvasia gali barti ir skatinti pasitaisyti, ugdyti teisumą, kuris keičia mūsų mąstymą ir elgesį (paraginimas). Galiausiai Biblija mums taip pat parodo, kaip laikytis Dievo principų gyvenime – teisumo pamokymų (mokymas).

**BIBLIJA YRA IR DIEVIŠKOJO, IR ŽMOGIŠKOJO POBŪDŽIO**

Kaip jau minėta, Biblijos žinia ateina iš Dievo, tačiau ją būtinai išreiškia žmonės, žodžiais ir mintimis, kurie būdingi jų rašymo vietovei ir laikmečiui. Skirtingi kūriniai aiškiai atspindi autoriaus asmenybę. Abu šie aspektai – dieviškasis ir žmogiškasis – vienodai svarbūs ir tarp jų turi išlikti pusiausvyra. Juos reikia suprasti, tačiau jų negalima atskirti.

Kadangi Biblija yra Dievo Žodis, ji turi amžiną vertę ir yra skirta visai žmonijai. Ji aktuali kiekvienam žmogui, kiekviename amžiuje, vietovėje ir kultūroje. Štai kodėl turime klausytis to, ką Biblija sako, ir paklusti tam, ko ji moko.

Žmogiškąjį aspektą Biblijai suteikia tai, kad ji buvo parašyta tam tikru laiku ir tam tikroje vietoje, tuo metu gyvenusių žmonių kalba (Senasis Testamentas – hebrajų ir aramėjų kalbomis; Naujasis Testamentas – graikų kalba). Dėl to Šventasis Raštas, tam tikru požiūriu, atspindi autorių mąstymą. Literatūrinis žanras, stilius ir žodynas skirtingose Biblijos knygose skiriasi. Kai kurie rašytojai netgi naudojasi šaltiniais, kurių patys nerašė. Todėl kiekviena Biblijos knyga turi tam tikrą specifinį stilių.

Kadangi nėra įkvėpimo laipsnių (kai kas mano, kad vienos Biblijos knygos įkvėptos labiau, kitos mažiau), kalbame apie dvasinį, o ne apie žodinį įkvėpimą (pažodinį diktavimą). Suvokę, kad dieviškasis ir žmogiškasis aspektas yra neatskiriami, tyrinėdami ir aiškindamiesi atsižvelgsime į šiuos du aspektus. Bibliją reikia tyrinėti istoriniu ir gramatiniu požiūriu (nes dokumentas buvo parašytas tam tikru istoriniu laikotarpiu, tam tikro autoriaus). Tačiau negalime likti tik šiame lygmenyje, nes Biblija yra daugiau nei istorija. Ji yra laikui nepavaldus Dievo apreiškimas, skirtas kiekvienam žmogui iki laikų pabaigos. Tai dieviškasis Biblijos aspektas.

„Biblija liudija Dievo ir žmogaus vienovę, nes Dievo mintys yra užrašytos žmonių kalba. Tokią vienovę liudijo Kristaus prigimtis, kuris buvo ir Dievo Sūnus, ir Žmogaus Sūnus. Remiantis Biblija, teisinga yra tai, kas pasakyta ir apie Kristų, – „tas Žodis tapo kūnu ir gyveno tarp mūsų.““\*

**MŪSŲ ISTORIJA YRA DIEVO ISTORIJOS DALIS**

Septyniasdešimt procentų Senojo Testamento ir šešiasdešimt procentų Naujojo Testamento pateikta pasakojimo forma. Dievas pasirinko pasakojimą, nes jis turi galią įkvėpti žmones ir perteikti prasmę geriau nei bet kas kitas. Tai suteikia vientisą pagrindą 40 Raštų autoriams. Galutinė problema ir galutinis sprendimas visiems rašytojams yra tas pats.

**„Ir, pradėjęs nuo Mozės, primindamas visus pranašus, Jis aiškino jiems, kas visuose Raštuose apie Jį pasakyta.“** *(Luko 24, 27)*

Čia raktinis žodis „visuose“. Jėzus kalbėjo ne apie kelias mesijines pranašiškas pranašystes. Jėzus nori pasakyti: „Dabar suprantate visą istoriją. Dabar ją suprasite taip, kaip niekas anksčiau nesuprato. Dabar suprasite, ką visa tai reiškia, ką Dievas buvo sumanęs.“ Toliau Biblijos istorija tęsiasi išsipildymu, išreikštu per naująją bendruomenę (Bažnyčią), iki Viešpaties dienos ir naujo sukūrimo bei nuodėmės išnaikinimo.

Vienintelis būdas išpirkti nuodėmės sugadintą istoriją yra įterpti ją į didesnę istoriją. Skaitydami Bibliją galime pamatyti mūsų pačių gundymus, nuopuolį, išėjimą iš Egipto, perėjimą per Jordaną, klajones dykumoje, tremtį. Jėzus atveria mums akis, apvalo mus. Biblija tampa gyvu Dievo Žodžiu jūsų pačių patirtyje (*žr.* Hebrajams 4, 12).

Dievo Žodis atskleidžia gyvybės sukūrimą, nuodėmės atsiradimą, vilties įgijimą, suteikia galios jūsų silpnumui, veda tamsoje. Jis tampa žibintu jūsų kojoms, šviesa jūsų takui (*žr.* Psalmė 119, 105). Tai istorija, kuri jūsų asmeninei istorijai suteikia naują prasmę. Todėl galite būti Knygos moteris, galite būti vyras. Mes galime ir turime būti Knygos žmonės!

*\* Elena Vait, Didžioji kova, p. 8.*

Daniel Duda yra Septintosios dienos adventistų bažnyčios Trans–Europinės divizijos prezidentas.

Klausimai apmąstymams:

Kuo Biblija skiriasi nuo kitų šventų knygų?

Ar savo dvasinėje patirtyje galėjote susitapatinti su kokiu nors konkrečiu Biblijos personažu? Su kokiu?

Melskimės kartu.

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

**Melskimės Dievo Žodžiu**

**„Taikykitės ir žinokite, kad Aš esu Dievas!“** *(Psalmė 46, 11)*

**„Taikykitės!“**

Atleisk Dieve, mes buvome pilni nerimo. Buvome tokie užsiėmę ir įsitempę, manydami, kad jei bus kitaip, mes būsime mažiau verti. O Dieve, kad galėtume sulėtinti tempą, išmoktume paprasčiausiai nurimti, mums reikalinga Tavo pagalba. Socialiniai lūkesčiai mūsų protą paveikė taip, kad mes visada kažko siektume. Padėk mums įvertinti ramybės malonę ir įgyti jos teikiamus palaiminimus. Ištark žodžius „Būk ramus“ į mūsų nekantrias širdis. Amen.

**„Žinokite, kad Aš esu Dievas!“**

Brangus Jėzau, tai, kad Tu esi mūsų Viešpats ir Dievas, turi didžiulę reikšmę mūsų gyvenimui. Tačiau atrodo, kad mes vis dar dvejojame padaryti Tave viso mūsų gyvenimo Viešpačiu. Mes trokštame Tavo priežiūros ir, atrodo, negalime nustoti daryti tai, ką darome. Išmokyk mus, kad Tu esi Visagalis Kūrėjas, Tas, kuris pripildo amžinybę, Tu esi Viešpats; kad Tu gali išaukštinti mus ir mūsų planus aukščiau visko, ką mes galime įsivaizduoti, jei tik nurimsime, palauksime ir atpažinsime Tave tokį, koks Tu esi. Amen.

**Papildomi patarimai**

**Dėkojimas ir šlovinimas**: Padėkokite už konkrečius palaiminimus ir šlovinkite Dievą už Jo gerumą.
**Atgaila**: Skirkite kelias minutes savo nuodėmių išpažinimui ir padėkokite Dievui už jų atleidimą.
**Dievo mokymas**: Paprašykite Dievą suteikti išminties dabartiniams iššūkiams ir sprendimams.
**Maldos už bažnyčią**: Melskitės už regioninius ir pasaulinius bažnyčios poreikius.
**Vietinių bendruomenių reikmės**: Melskitės už dabartinius bažnyčios narius, šeimų ir kaimynų poreikius.
**Pokalbis su Dievu**: Skirkite laiko išgirsti Dievo balsą ir atsakykite Jam šlovinimu ar giesme.

Siūlomos giesmės bendram giedojimui:

• „Gyvenimas mums duotas“ („Edeno aidai“, Nr. 179)

• „Nuveikt daug gali tu dėl Kristaus“ („Edeno aidai“, Nr. 181)

• „Dirbkime, kol dar laikas“ („Edeno aidai“, Nr. 177)

• „Štai matau aš tolumoj“ („Edeno aidai“, Nr. 175)

4 DIENA

**DIEVAS NENUSTOJA IEŠKOTI**

*G. Aleksander Bryant*

Paprastai sakant, Evangelija yra Dievo galia, keičianti gyvenimus. Geroji Evangelijos žinia yra Dievo Žodžio esmė. Laiške romiečiams 1, 16 Paulius sako: **„Aš nesigėdiju Evangelijos. Ji juk yra Dievo galybė išgelbėti kiekvienam tikinčiajam, pirma žydui, paskui graikui.“** Dievo Žodis atveria ir liudija Jo beribę meilę, atskleidžia Jo gailestingumą ir parodo, kad Jis nepaliaudamas rūpinasi visais savo vaikais.

Atkreipkite dėmesį, kad Paulius išvardija dvi žmonių grupes, kurioms skirta ši išgelbėjimo malonė. Evangelija skirta žydams ir graikams. Mano nuomone, žydai atstovauja tikėjimo namiškius, tuos, kurie užaugo Bažnyčioje. Graikai atstovauja tuos, kurie niekada nebuvo Bažnyčios dalis. Abi šios grupės yra vienodai vertingos Dievui, abiejų Dievas siekia, ir abi grupės būtų pražuvusios, jei Dievas neieškotų jų.

Įspūdingiausia Biblijos tema ir istorija – yra Dievo galios gelbėti tyrinėjimas ir įrodymas. Nuo Pradžios knygos iki Apreiškimo Jonui knygos mes skaitome apie tai, kaip Dievas ieško žmonių ir apie tai, kaip ryžtingai stengiasi išgelbėti žmoniją. Biblijoje yra daugybė personažų, kurie liudija Evangelijos keičiančią ir gelbstinčią galią – nuo pačių aukščiausių valdovų iki labiausiai nusidėjusių. Dievas visada inicijuoja šį gelbėjimo procesą.

**DIEVAS IEŠKO**

Kartais, kalbėdami apie savo išgelbėjimą, žmonės sako: „Kai suradau Viešpatį....“ Nors suprantu, ką jie nori tuo pasakyti, tai nėra teisingas išgelbėjimo istorijos vaizdavimas. Esmė ne Dievo ieškančiuose žmonėse, o tame, kad Dievas nenumaldomai ieško žmonių. Dievas nepasiklydo; Jo nereikia ieškoti. Ne mes radome Dievą; Jis mus surado.

Edeno sode Dievas pašaukė ir paklausė: „Adomai, kur tu?“ Apie Dievą, ieškantį pasiklydusių, kalba visas Šventasis Raštas. Jis rado Abraomą ant Morijos kalno, Juozapą duobėje, Mozę prie degančio krūmo, Eliją oloje, Dovydą, ganantį tėvo avis, ir Paulių, jojantį ant asilo. Dievo Žodžio esminė mintis – tai, kad Dievas ieško. Dievo Žodis aprašo tai, kaip Dievas ieško žmonių ir išvardija daugybę Jo gelbėjančių veiksmų išgelbėjimo plane.

Istorijos, kurias Dievas apreiškė per savo Žodį, suteikia padrąsinimo ir padeda suprasti, ką Dievas ir šiandien daro visų savo sukurtų būtybių gyvenimuose. Dievas pasyviai nelaukia, kol ateisime pas Jį. Atvirkščiai, Jis aktyviai ir atkakliai ieško mūsų. Evangelijos pagal Luką 15 skyriuje glaustai, bet išsamiai pasakojama apie tai, kaip Dievas siekia išgelbėti savo kūrinius. Dievas yra aktyvus Veikėjas. Elena Vait mums primena: „Dievas neatsižvelgia į asmenis ir vienodai rūpinasi visomis savo sukurtomis sielomis.“1

Mes nedažnai pastebime, kaip Dievas ieško, bet Jis tai daro nepaliaudamas. Dievas pradėjo savo atpirkimo planą, kad surastų ir išgelbėtų mane. Jis taip sudėliojo aplinkybes, kurios nukreipė mane tam tikru keliu, kad suteiktų galimybę pasirinkti Jį ir būti perkeistam Evangelijos galios.

**APLINKYBIŲ SUDĖLIOJIMAS**

Viskas prasidėjo nuo apklausos, kai į mano apylinkes atvykę Adventistų bažnyčios nariai bandė išsiaiškinti, kas domisi Biblijos studijomis. Mūsų nebuvo namuose, bet kaimynė ponia Džouns užsiregistravo. Sužinojusi, kad šie žmonės yra adventistai, ji paprašė jų negrįžti, bet patarė paklausti šalia gyvenančios šeimos, gal šiems įdomu. Jie atvyko pas mus, ir mūsų šeima sutiko lankyti Biblijos studijas. Adventistai pristatė sabatos žinią, o įrodymai, kad šeštadienis yra šabas (sabata), mane sukrėtė. Tai buvo nepaneigiama.

Tuo metu man buvo 14 metų ir aš rimtai sportavau, žaidžiau krepšinį, futbolą ir beisbolą kaimynystėje esančiame berniukų klube. Kadangi visos rungtynės vykdavo šeštadieniais, nebuvau pasiruošęs to atsisakyti ar tapti Bažnyčios nariu. Tada nutiko kažkas keista. Tėvai staiga nusprendė išsikraustyti iš keturių šeimų butų namo į nuosavą namą. Taip jie iškraustė mane iš rajono ir aš netekau galimybės lankyti berniukų klubo ir varžybų bei treniruočių, kurios dažniausiai vykdavo šeštadieniais.

Praėjus maždaug metams po persikraustymo, diakonai, kurie mums vedė Biblijos studijas, užsuko aplankyti mūsų ir vėl pakvietė apsilankyti jų bažnyčioje. Bet aš vis dar nenorėjau. Po kelių savaičių vienas iš jų susirgo, ir mudu su tėčiu aplankėme jį ligoninėje. Jis labai sirgo, ir kai paklausė, ar galėčiau jam padėti, sutikau, manydamas, kad jam reikia vandens arba slaugytojos. Vietoj to, jis paklausė, ar ateinančią sabatą galėčiau nueiti vietoje jo į bažnyčią. Na, aš jau buvau pasakęs „taip“ (jis man tai priminė), todėl ištesėjau duotą žodį. Dievas mane surado, ir vėliau buvau pakrikštytas bažnyčioje.

Mano istorija – tai istorija apie tai, kaip Dievas manęs ieškojo. Aš Jo neieškojau. Jis ieškojo manęs. Kas paskatino adventistus apsilankyti pas mus? Kas paskatino ponią Džouns pasiūlyti adventistams užeiti pas mus? Kas paveikė mano tėvų sprendimą išsikraustyti iš to rajono? Kas padarė įspūdį diakonams, kad jie atvyko vėliau? Kas įkvėpė mano tėvą aplankyti tarnautoją ligoninėje? Kas paskatino diakoną paprašyti manęs padėti jam? Kas paskatino mane pasakyti „taip“? Tai buvo Dievas, kuris organizavo įvykius mano gyvenime taip, kad suteiktų man galimybę priimti Evangeliją!

Taip, Dievas ieško kiekvieno gyvo žmogaus. Dievas vis dar sudėlioja mūsų gyvenimo įvykius taip, kad galėtų mus išgelbėti. Nesvarbu, ar užaugote Bažnyčioje, ar už jos ribų. Dievas niekada nenustoja ieškoti, kad išgelbėtų jus. Nėra nė vieno tokio blogo ar sugedusio žmogaus, kurio Dievas neieškotų. Nėra tokio sugadinto gyvenimo, kurio Evangelijos galia negalėtų pakeisti! Nėra nė vieno, kuris būtų taip žemai nupuolęs, kad Evangelijos galia negalėtų jo pakelti. Nėra tokio nuodėme sutepto gyvenimo, kurio Evangelijos galia negalėtų apvalyti. Ten, kur buvo gausu nuodėmės, dar labiau padaugėjo malonės2.

Biblijoje gausu istorijų apie tai, kaip Dievas ieškojo žmonių ir šios istorijos suteikia mums viltį pasitikėti Evangelijos galia. Dievas neturi numylėtinių. Geroji Evangelijos žinia yra ta, kad Dievas ieško jūsų! Ar Jis jus surado? Jei ne, Jis vis dar ieško!

*1 Elena Vait, Su meile iš dangaus, p. 593.*

*2 žr. Romiečiams 5, 20.*

Klausimai apmąstymams:

Kokios eilutės jums sako, kad Dievas nepaliaujamai jūsų ieško?

Kada ir kaip pastebėjote, kad Dievas išliejo savo malonę jums?

Melskimės kartu.

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

**Papildomi patarimai**

**Dėkojimas ir šlovinimas**: Padėkokite už konkrečius palaiminimus ir šlovinkite Dievą už Jo gerumą.
**Atgaila**: Skirkite kelias minutes savo nuodėmių išpažinimui ir padėkokite Dievui už jų atleidimą.
**Dievo mokymas**: Paprašykite Dievą suteikti išminties dabartiniams iššūkiams ir sprendimams.
**Maldos už bažnyčią**: Melskitės už regioninius ir pasaulinius bažnyčios poreikius.
**Vietinių bendruomenių reikmės**: Melskitės už dabartinius bažnyčios narius, šeimų ir kaimynų poreikius.
**Pokalbis su Dievu**: Skirkite laiko išgirsti Dievo balsą ir atsakykite Jam šlovinimu ar giesme.

**Siūlomos giesmės bendram giedojimui**:

• „Broli, kai dangišką sėklą sėji“ („Edeno aidai“, Nr. 174)

• „Sėk, kol dar saulė aukštai“ („Edeno aidai“, Nr. 171)

• „O malda, tu stebuklinga“ („Edeno aidai“, Nr. 98)

• „Brangi man valanda maldos“ („Edeno aidai“, Nr. 97)

5 DIENA

**APREIŠKIMO ŽODIS**

*Robert Osei-Bonsu*

**„Jūs tyrinėjate Raštus, nes manote, juose rasią amžinąjį gyvenimą. Tie Raštai ir liudija apie Mane.“** *(Jono 5, 39)*

Svarstydami apie „Žodį kaip apreiškimą“, galbūt turime pradėti nuo atsakymo į klausimą: „Kokiais būdais Dievas save apreiškė?“. Tai, kad Šventasis Raštas Dievo įkvėptas – yra krikščionių tikėjimo pamatas. Dievas apreiškė save žmonėms žodžiais ir veiksmais, įvairiais būdais, tačiau išsamiausiai – Jėzaus Kristaus asmenyje.

Dievas norėjo, kad per šį apreiškimą žmonės galėtų pažinti Kristų ir užmegzti gelbstinčius santykius su Juo. Viso to rezultatas – amžinoji bendrystė su Jėzumi *(Jono 17, 3)*. Tiek Senajame, tiek Naujajame Testamente aprašoma, kaip Dievas apsireiškė žmonijos, ypač Izraelio, istorijoje ir ypatingai Jėzaus Kristaus asmenyje. Be šio Dieviškojo apreiškimo, nesuvokdama tikrojo Dievo charakterio ir nutolusi nuo Jo, dėl nuodėmės ir kaltės, žmonija pražūtų.

Taigi Biblija pagrįstai vadinama Dievo Žodžiu, nes joje yra Dievo įkvėpti žodžiai. Dievo Žodžio tikslas – suteikti mums informaciją ir apreikšti Jėzų. Jono 5, 39 Jėzus sakė – „**Jūs tyrinėjate Raštus, nes manote, juose rasią amžinąjį gyvenimą. Tie Raštai ir liudija apie Mane“**. Ši esminė eilutė pabrėžia pagrindinį Dievo Žodžio, kaip Jėzaus apreiškimo, vaidmenį.

**ISTORINĖS IR TEOLOGINĖS APLINKYBĖS**

Evangelija pagal Joną parašyta pirmajame amžiuje, tarp 70 ir 90 m. po Kristaus, t. y. laikotarpyiu, kuriam būdingos įvairios kultūrinės (romėnų, graikų ir žydų) įtakos. Tarp Romos valdžioje esančių žydų religinių vadovų ir Jėzaus sekėjų tvyrojo įtampa. Jėzaus pareiškimas Jono 5, 39 metė iššūkį žydų religiniams vadovams dėl jų supratimo apie Torą, pranašus ir religinę praktiką, kaip aukščiausią autoritetą. Vietoj to, Jėzus nukreipė vadovų dėmesį į save, kaip aukščiausią Dievo apreiškimą.

Evangelijoje pagal Joną vyksta dialogas tarp Jėzaus ir religinių vadovų, kurie abejoja Jo autoritetu ir tapatybe. Jėzus meta iššūkį jų Šventojo Rašto supratimui, teigdamas, kad Raštai kalba apie Jį, todėl šie vadovai turėtų tyrinėti Raštus, kad įgytų amžinąjį gyvenimą. Luko 24, 27. 44 ir 45 eilutėse atskleidžiama, kad Jėzus yra viso Rašto centras ir Jo vaidmuo Dievo atpirkimo plane. Naujajame Testamente Jėzus pristatomas kaip Dievo Žodis, visiškai apreiškiantis Dievą ir išpildantis Senojo Testamento pranašystes apie Mesiją.

Krikščionių požiūriu, norint suprasti Dievo Žodį kaip Jėzaus apreiškimą, reikia pripažinti visą Bibliją. Senasis Testamentas yra Naujojo Testamento, apreiškiančio Jėzų Kristų, pirmtakas. Dievo išganymo planas atskleidžiamas visuose Raštuose, nuo Pradžios knygos, iki Apreiškimo knygos. Dievo Žodis nėra moralų ar istorijų rinkinys. Tai nuoseklus pasakojimas, atskleidžiantis Jėzų Kristų kaip pasaulio Gelbėtoją.

Jono 1, 1–14 – Jėzus apibūdinamas kaip Žodis, amžinasis Dievo Žodis, kuris egzistavo nuo pasaulio pradžios ir tapo kūnu, kad gyventų tarp mūsų. Šiose eilutėse pabrėžiamas Jėzaus dieviškumas ir Jo vaidmuo sukūrime bei atpirkime. Laiške hebrajams 4, 12 – Žodis taip pat apibūdinamas kaip galinga gyvoji jėga, galinti įžvelgti žmogaus mintis ir motyvus. Žodis gali įkvėpti transformacijai ir pokyčiams. Jono 5, 39 ir kitose Biblijos eilutėse Žodis vaizduojamas kaip dinamiška ir dieviška jėga, atskleidžianti Dievo tikslą ir charakterį.

**JONO 5, 39 TEOLOGINĖ REIKŠMĖ**

Jono 5, 39 sakoma, kad Dievo Žodis – tai daugiau nei tik užrašyti žodžiai. Jis simbolizuoja Jėzaus, kaip Dievo atpirkimo plano pasiuntinio, dieviškąją prigimtį. Jėzus yra daugiau nei mokytojas ar pranašas; Jis įkūnija Dievo žinią žmonijai. Ši sąvoka pabrėžia Senojo Testamento Raštų svarbą, tai, kad šie raštai padeda mums suprasti Jėzų ir Jo mokymą. Raštai meta iššūkį religiniams vadovams patikėti Jėzumi – galutiniu Raštų žinios išsipildymu. Dievo Žodis gali mus pakeisti, paskatinti dvasiškai augti, paklusti ir tapti panašesniems į Jį1.

Jono 5, 39 – tai Jėzaus atsakas žydų vadovams, kurie abejojo Jo autoritetu. Šioje eilutėje pabrėžiama Raštų paskirtis, kurią Jėzus jiems paaiškino. **„Jūs tyrinėjate Raštus, nes manote, juose rasią amžinąjį gyvenimą. Tie Raštai ir liudija apie Mane.“** Jie tikėjo, kad tyrinėdami Raštus gali atrasti kelią į amžinąjį gyvenimą. Tačiau Jėzus paaiškina, kad Raštai skirti liudyti apie Jį, Tą, kuris yra kelias į amžinąjį gyvenimą.

Norint suprasti šios eilutės prasmę, reikia suprasti kontekstą. Prieš šią eilutę esančiose eilutėse pasakojama apie tai, kaip Jėzus išgydė žmogų. Šis vyras 38 metus buvo neįgalus. Išgydymas įvyko sabatos dieną, ir žydų vadovai suabejojo Jėzaus autoritetu. Jėzus jiems atsakė, kad Jis, kaip Dievo Sūnus, turi valdžią. 39 eilutėje Jis paaiškino, kad Raštai egzistuoja ne tik tam, kad juos skaitytų, bet ir tam, kad vestų žmones pas Jį. Raštų centre yra Jėzus ir jie liudija apie Jį. Raštai liudija apie Jo tapatybę ir tai, ką Jis atėjo padaryti.

Ši eilutė turi esminę reikšmę mūsų Biblijos supratime. Biblija yra daugiau nei istorinių pasakojimų ar poemų rinkinys. Biblija yra Dievo apreiškimas, apie Jo atpirkimo planą per Jėzų Kristų. Tyrinėdami Raštus, turime suprasti tai, ką jie sako apie Jėzų ir Jo atpirkimo darbą ant kryžiaus. Tik per Kristų galime turėti amžinąjį gyvenimą.

Turime tyrinėti Dievo Žodį žvelgdami į Kristų. Kiekvieną ištrauką, pasakojimą ar palyginimą turėtume skaityti taip, kad suprastume, kaip jie susiję su Jėzumi. Skaitydami apie Abraomo pasiryžimą paaukoti Izaoką, galime įžvelgti Dievo pasiryžimą, kad Jo Sūnus būtų paaukotas už mus. Skaitydami psalmes galime matyti Jėzaus emocijas ir kovas, kai Jis susidūrė su savo kryžiumi.

Turime tyrinėti Dievo Žodį ir jį praktiškai įgyvendinti. Dievo Žodis turėtų mus mokyti ir keisti. Kai susitinkame su Jėzumi per Žodį, Jo meilė, malonė ir tiesa turėtų keisti mus. Turėtume stengtis gyventi taip, kad mūsų gyvenimas atspindėtų Jo charakterį ir misiją.

Elena Vait tvirtina, kad Biblija liudija Jėzų Kristų. „Senojo Testamento Raštai apreiškia Kristų ir leidžia mums pažinti Jo prigimtį.“2 Ji pabrėžia, kad norint suprasti Jėzų Kristų, labai svarbu tyrinėti Raštus. Knygoje „Didžioji kova“ Elena Vait teigia, kad Biblija buvo parašyta ne tik mokslininkams, bet ir paprastiems žmonėms. Tiesos, kurios yra būtinos mūsų išgelbėjimui, tarsi išaušusi diena, tampa vis akivaizdesnės. Niekas nesuklys ir nepasiklys, jei pasikliaus ne savo logika, o apreikštąja Dievo valia. Naudokitės Dievo Žodžiu skleisdami Jėzaus mokymą. Jis gali pakeisti žmonių gyvenimus ir suteikti vilties visam pasauliui.

**JONO 5, 39 MISIOLOGINĖ REIKŠMĖ**

Jono 5, 39 misiologiniu požiūriu pabrėžia gyvybiškai svarbų Jėzaus vaidmenį ir Žodžio skleidimo per evangelizaciją svarbą. Ši eilutė meta iššūkį religinei praktikai, kai kiti autoritetai iškeliami aukščiau Jėzaus. Ji ragina keisti požiūrį, ragindama žvelgti į Raštus ir matyti Jėzų kaip tikrąjį Dievo apreiškimą. Apaštalų darbų 4, 12 ir Laiško romiečiams 10, 14. 15 – tai Biblijos ištraukos, pabrėžiančios šios koncepcijos reikšmę misionieriškam darbui. Šiose ištraukose pabrėžiama, kaip svarbu skelbti Jėzų kaip vienintelę išgelbėjimo priemonę. Tačiau Jono 5, 39 visi krikščionys raginami skelbti Jėzų kaip Dievo Žodį, kuris apreiškia Dievo malonę, tiesą ir išgelbėjimą, nepriklausomai nuo kilmės.

Ši eilutė skatina tikinčiuosius skaityti Bibliją ir atpažinti, kaip ji nurodo į Jėzų. Labai svarbu ruošti ir mokyti krikščionis, kad šie suprastų Bibliją, atpažintų Jėzų kaip jos centrą ir dalytųsi šiuo apreiškimu su kitais. Jono 5, 39, žvelgiant iš misiologinės perspektyvos, pabrėžiama Jėzaus žinia ir Jo vaidmens evangelizacijoje svarba. Joje metamas iššūkis religinėms sistemoms ir tradicijoms, kurios kitus autoritetus iškelia aukščiau už Jėzų. Ši eilutė ragina keisti dėmesio centrą ir nagrinėti Raštus bei susitikti su Jėzumi, galutiniu Dievo apreiškimu. Kai tikintieji įgyja šių žinių, jie gali dalytis apreiškimu ir padėti kitiems geriau suprasti Raštus.

**IŠVADA**

Šventasis Raštas meta iššūkį tradicinei religinei sistemai ir sutelkia dėmesį į Jėzų. Jo mokymą suprasti lengviau, kai suprantame istorinį kontekstą. Atitinkamų eilučių nagrinėjimas padeda suprasti Dievo Žodį ir pabrėžia Jėzaus dieviškąją prigimtį.

Dievo Žodis apreiškia Jėzų Kristų. Jis yra daugiau nei senų tekstų rinkinys. Į Dievo Žodį reikia žvelgti iš Kristų orientuoto požiūrio taško ir per jį stengtis susitikti su Jėzumi. Labai svarbu Kristaus mokymą taikyti savo kasdieniame gyvenime ir leisti, kad jis mus keistų. Taip pat turėtume juo naudotis skelbdami Evangeliją. Atminkite, kad Jėzų galime suprasti ir patirti per Dievo Žodį. Pasistenkime tuo dalytis su kitais. Jono 5, 39 rašoma, kad Raštai mus veda pas Jėzų. Skaitydami ir tyrinėdami Bibliją, turėtume visada mąstyti ir stengtis rasti, kaip kiekviena ištrauka susijusi su Jėzumi.

*1 Robert H. Gundry, A Survey of the New Testament, 5th ed. (Grand Rapids: Zondervan, 2012).*

*2Elena Vait manuscript p. 109, 1899.*

Melskimės kartu.

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

**Papildomi patarimai**

**Dėkojimas ir šlovinimas**: Padėkokite už konkrečius palaiminimus ir šlovinkite Dievą už Jo gerumą.
**Atgaila**: Skirkite kelias minutes savo nuodėmių išpažinimui ir padėkokite Dievui už jų atleidimą.
**Dievo mokymas**: Paprašykite Dievą suteikti išminties dabartiniams iššūkiams ir sprendimams.
**Maldos už bažnyčią**: Melskitės už regioninius ir pasaulinius bažnyčios poreikius.
**Vietinių bendruomenių reikmės**: Melskitės už dabartinius bažnyčios narius, šeimų ir kaimynų poreikius.
**Pokalbis su Dievu**: Skirkite laiko išgirsti Dievo balsą ir atsakykite Jam šlovinimu ar giesme.

Siūlomos giesmės bendram giedojimui:

• „Tėve Dangiškas, išgirdau Tave“ („Edeno aidai“, Nr. 153)

• „Kaip vaikelis, taip tikėk“ („Edeno aidai“, Nr. 152)

• „Likimas mano – Tavo rankoj“ („Edeno aidai“, Nr. 157)

• „Jėzau, tik Tavim kas dieną“ („Edeno aidai“, Nr. 150)

6 DIENA

**DIEVO ŽODIS – KASDIENĖ DUONA**

*Roger O. Caderma*

Pasaulyje, kuriame gyvenimo triukšmas dažniausia užgožia Dievo balsą, Viešpaties Žodis yra tikras maistas ir atgaiva mūsų sieloms. Psalmė 19, 8–15 – tai gražus pavyzdys, kaip Dievo Žodis teikia mums dvasinį maistą, išmintį, džiaugsmą ir vadovavimą. Šios maldos savaitės metu nuodugniai gilinsimės į temą: „Eisiu ir dalinsiuosi Dievo žodžiu.“ Šiandien atrasime perkeičiančią skelbiamos tiesos galią ir tai, kaip ji gali praturtinti tiek skelbiančiojo, tiek klausančiojo gyvenimą.

**IDEALUS KURAS**

Mūsų dvasinė sveikata priklauso nuo to, kuo mes maitiname save, lygiai taip pat, kaip mūsų fizinis kūnas, kad išgyventų, yra priklausomas nuo maisto ir gėrimo. Biblija yra nuostabus prieglobstis nestabiliame ir nenuspėjamame pasaulyje. Studijuodami Dievo Žodį pasineriame į Dievo meilės, supratimo ir malonės gelmes. Jis maitina mūsų sielas, primindamas mums nesikeičiantį Dievo charakterį ir niekada nesikeičiančius pažadus. Kaip krioklys dykumoje, Jis malšina mūsų troškulį vėsiu, maloniu vandeniu.

Kita vertus, šiuo dvasiniu maistu reikia dalytis, o ne tik laikyti jį sau. Kai sutinkame dvasiškai ištroškusius žmones, galime pasiūlyti jiems to paties gaivinančio vandens, kurį atradome Dievo Žodyje. Taip tampame Dievo malonės laidininkais, gaivinančiais ir atnaujinančiais mus supančius žmones.

**KASDIENĖ IŠMINTIS**

Biblija – tai žinių šaltinis. Tie, kurie ieško šių žinių, ugdo supratimą ir išmintį. Daugelis mūsų manome esą paprasti ar neišmintingi, tačiau Dievo Žodis turi galią neišmintingus paversti išmintingais. Jame pateikiami naudingi patarimai, kaip susidoroti su gyvenimo iššūkiais.

Biblijoje gausu istorijų apie paprastus žmones, kurie tikėdami ir paklusdami Dievo Žodžiui pasiekė nepaprastų laimėjimų. Jų tikėjimas Dievu ir atsidavimas Jo Žodžiui nutiesė kelią į įžvalgumą ir sėkmę.

Dievas naudojasi mumis kaip išminties perdavimo priemone. Tie, kuriems sunkiai sekasi įveikti gyvenimo iššūkius, gali iš mūsų sulaukti patarimo ir pagalbos. Mes galime padėti jiems priimti išmintingus sprendimus, kuriais jie šlovins Dievą ir kurie ves į produktyvų gyvenimą.

**TIKRA LAIMĖ**

Džiaugsmas yra brangi ir sunkiai pasiekiama dovana mūsų pasaulyje. Daugelis žmonių jo ieško trumpalaikiuose malonumuose ir pramogose, bet tik tada sužino, kad tikrą ir ilgalaikį džiaugsmą galima rasti tik Dievo Artume. Jo Žodis atskleidžia kelią į tikrąjį džiaugsmą.

Viešpaties įstatymai yra teisingi, nes atspindi Jo tobulą ir sąžiningą charakterį. Jie nukreipia mus nuo pražūtingų nuodėmės ir savanaudiškumo kelių ir veda į gyvenimą, kurį apibrėžia meilė, malonė ir džiaugsmas. Kai paklūstame Dievo įsakymams, patiriame gilų ir ilgalaikį, nepriklausantį nuo jokių aplinkybių, džiaugsmą.

Dalydamiesi gerąja Dievo Žodžio žinia su kitais, tampame džiaugsmo nešėjais. Mes dalijamės nuostabia džiaugsmo žinia, kad pažįstame Kristų, taip pat Jo teikiama malonės žinia apie atpirkimą ir pakeitimą. Mūsų liudijimai teikia džiaugsmą ir viltį žmonėms, kurie susiduria su gyvenimo sunkumais.

**ŠVIESA, SPINDINTI TAMSOJE**

Dievo Žodis tamsiame pasaulyje veikia kaip kelrodė šviesa, nušviečianti prieš mus esantį kelią. **„Viešpaties įsakymas aiškus; jis teikia akims šviesos.“** *(Psalmė 19, 9)* Jis parodo kur eiti, kai mums sunku, padeda rasti viltį neviltyje ir aiškumą sumaištyje. Viešpaties įstatymai įgalina mus vaikščioti Jo tiesoje, nes jie išlaisvina, o ne apriboja.

Dalydamiesi Dievo Žodžio žinia su kitais, tampame šviesa tamsiame pasaulyje. Padedame žmonėms atrasti kelią į išgelbėjimą ir dorovingumą. Kai žmonės pasiklysta ir ieško prasmės, nukreipiame juos teisingu keliu. Mūsų gyvenimai tampa panašūs į liudijimus ir ryškiai šviečia visų akivaizdoje kaip Dievo Žodžio pakeičiančios galios įrodymas.

**GILUS DVASINIS ATRADIMAS**

Keliaudami dvasinių atradimų takais, mes atrandame tiesą, kuri sujungia asmeninį pasisotinimą Dievo Žodžiu, su platesniu pašaukimu – misija, kuriai buvome pašaukti.

Mes suprantame, kad labai svarbu maitinti savo protą kasdieniniu Dievo Žodžiu, kad pasiruoštume įvykdyti šį pašaukimą. Tai daugiau nei tik informacija; tai dvasinė šventė, galios šaltinis, kuris spurda giliai širdyje. Toks Dievo Žodžio, kaip tobulo ir patikimo vadovo priėmimas, byloja ne tik apie asmeninį nušvitimą, bet ir apie pasirengimą misijai, kuriai esame pašaukti.

Psalmėje 19, 12 eilutėje pabrėžiamas įsipareigojimas paklusti Dievo Žodžiui, pakartojant pažadą apie didelį atpildą. Taip užsimenama apie dvigubą palaiminimą: asmeninį apdovanojimą, kurį teikia gyvenimas pagal Dievo Žodį, ir pasirengimą būsimai misijai. Tai pakeitimo procesas, kuriame Žodis yra vadovas, stiprybės ir džiaugsmo šaltinis.

Šias pamatines tiesas pabrėžia amžinoji išmintis, Pranašystės Dvasia, kalbanti per Eleną Vait: „Aš patariu tau, brangus skaitytojau vadovautis Dievo Žodžiu, ir pasitikėti juo kaip tikėjimo ir gyvenimo vadovu.“ \* Tai ne paviršutiniška sąvoka, bet pamatinis principas, kuris suteikia prasmę mūsų tikėjimo kelionei ir mūsų pasirengimui atlikti mums paskirtą užduotį. Elena Vait pabrėžia nepavaldų laikui faktą, kad Biblija yra daugiau nei knyga; ji yra autoritetingas vadovas, nukreipiantis mus tikėjimo ir misijos keliu.

Mūsų skaitinys baigiasi 19 Psalmės 15 eilute, kuri turėtų tapti kiekvieno asmeniniu įsipareigojimu: „Tegul Tau patinka mano žodžiai ir mano mintys, Viešpatie, mano uola ir mano Atpirkėjau!“ Tai daugiau nei asmeninio tyrumo troškimas; tai supratimas, kad Jo Žodžio priėmimas į savo gyvenimą yra ne pasyvus veiksmas, bet veikiau aktyvus pasirengimas dalyvauti Dievo plane.

Skelbiant Evangeliją su galia ir jėga, mūsų gyvenimas tampa gyvu Jo Žodžio pakeičiančios galios liudijimu. Esame išrinkti misijai, ir šis išrinkimas yra daugiau nei tik tušti žodžiai; tai pripažinimas, kad mūsų gyvenimas, maitinamas Jo Žodžiu, yra aprūpintas ir įgalintas visomis priemonėmis vykdyti tikslą, didesnį už mus pačius.

*\*Eelna Vait, Early Writings (Washington, D.C.: Review and Herald Pub. Assn., 1882, 1945), p. 78.*

Rodžeris O. Caderma yra Septintosios dienos adventistų bažnyčios Pietų Azijos ir Ramiojo vandenyno skyriaus prezidentas.

Klausimai apmąstymams:

Kaip Dievo Žodis maitina jūsų sielą?

Ar Raštų skaitymas jums tapo „pasyviu veiksmu“? Ką galėtumėte pakeisti, kad jis taptų aktyvesnis?

Melskimės kartu.

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

**Papildomi patarimai**

**Dėkojimas ir šlovinimas**: Padėkokite už konkrečius palaiminimus ir šlovinkite Dievą už Jo gerumą.
**Atgaila**: Skirkite kelias minutes savo nuodėmių išpažinimui ir padėkokite Dievui už jų atleidimą.
**Dievo mokymas**: Paprašykite Dievą suteikti išminties dabartiniams iššūkiams ir sprendimams.
**Maldos už bažnyčią**: Melskitės už regioninius ir pasaulinius bažnyčios poreikius.
**Vietinių bendruomenių reikmės**: Melskitės už dabartinius bažnyčios narius, šeimų ir kaimynų poreikius.
**Pokalbis su Dievu**: Skirkite laiko išgirsti Dievo balsą ir atsakykite Jam šlovinimu ar giesme.

Siūlomos giesmės bendram giedojimui:

• „O širdie nuliūdus“ („Edeno aidai“, Nr. 149)

• „Jėzum noriu sekti“ („Edeno aidai“, Nr. 148)

• „Dieve, arčiau Tavęs“ („Edeno aidai“, Nr. 144)

• „Viltį, mielas Atpirkėjau“ („Edeno aidai“, Nr. 143)

7 DIENA

**ŽODŽIO SKELBIMAS VISUOTINĖS SUMAIŠTIES LAIKAIS**

Pamokėlė iš Apaštalų darbų 4, 4

*Yo Han Kim*

Pasaulis pilnas kančių. Niekas negali paneigti, kad pasaulis, kuriame gyvename, patiria visuotinę sumaištį. Žinoma, visi kylantys sunkumai gali būti puiki proga supažindinti su paskutiniųjų dienų Dievo žinia tuos, kurie yra apimti nevilties ir netikrumo. Žmonės tapo atviresni dvasiniams pokalbiams, tačiau tai nereiškia, kad Žodžio skelbimas tapo lengvesnis.

KONTEKSTAS

Apaštalų darbų 4 skyriuje vaizduojamas labai įdomus laikmetis. Galbūt jis buvo labai panašus į tai, ką matome šiandien. Daugybė žmonių buvo apimti nevilties, beviltiškumo ir netikrumo. Žmonės buvo sutrikę ir išsigandę. Nors tikintieji tapo Jėzaus Kristaus žengimo į dangų *(*žr*. Apaštalų darbai 1)*, Šventosios Dvasios galios per Sekmines *(*žr*. Apaštalų darbai 2)* ir luošo vyro išgydymo šventykloje *(*žr*. Apaštalų darbai 3)* liudininkais, jie vis dar buvo susirūpinę, nes susidūrė su dideliu religinių vadovų pasipriešinimu ir persekiojimu. Štai čia atsiranda Apaštalų darbų 4, 4 eilutė. **„Vis dėlto daug žmonių, išgirdusių Žodį, įtikėjo, ir tikinčiųjų padaugėjo maždaug iki penkių tūkstančių.“** Ši eilutė mums šiandien tikrai svarbi, nes atskleidžia ne tik Žodžio galią šiais neramiais laikais, bet ir kviečia mus, septintosios dienos adventistus, būti vieningus misijoje.

**ŽODŽIO GALIA**

Nors Petras ir Jonas buvo pasodinti į kalėjimą *(3 eilutė)* už tai, kad **„moko žmones ir skelbia mirusiųjų prisikėlimą Jėzaus pavyzdžiu“** *(2 eilutė)*, tie, kurie išgirdo žinią, įtikėjo, ir jų skaičius augo *(4 eilutė)*. Apaštalų darbų 4 skyrius mums primena, kad Dievo Žodis yra nepajudinamas tiesos ir šviesos švyturys. Tai ne tik kažkas, kuo galima remtis, bet ir paties Dievo apreiškimas chaoso ir netikrumo laikais. Dievo Žodis yra dieviškas pranešimas, įkvepiantis, įgalinantis ir pakeičiantis mūsų gyvenimus. Be abejo, Dievo Žodyje slypi galia. Šventajame Rašte, Laiške hebrajams 4, 12 rašoma: „Dievo žodis yra gyvas, veiksmingas, aštresnis už bet kokį dviašmenį kalaviją. Jis prasiskverbia iki sielos ir dvasios atšakos, iki sąnarių ir kaulų smegenų ir teisia širdies sumanymus bei mintis.“ Elena Vait primena mums apie šią begalinę galią. „Su jos galybe vyrai ir moterys sutrauko nuodėmingų įpročių grandines. Jie atsižada savanaudiškumo. Bedieviai tampa dievobaimingais, girtuokliai – blaivininkais, nešvankėliai – tyrais. Sielos, kurios buvo panašios į šėtoną, pasikeičia ir įgauna Dievo atvaizdą. Šis pasikeitimas pats savaime jau yra stebuklų stebuklas. Pasikeitimas, įvykęs per Žodį, – viena iš didžiausių to Žodžio paslapčių. Mes to negalime suprasti, galime tik tikėti.“1

Liūdna, tačiau turime pripažinti, kad gyvename visuotinės sumaišties apsuptyje. Iš tikrųjų šis pasaulis vis giliau ir giliau klimpsta į nuodėmės padarinius. Tačiau yra vilties! Didžiausią viltį teikia Dievo Žodis Kristuje. Jis pranoksta ir įveikia įvairias kliūtis. Jis nuramina ir primena mums Dievo meilę ir ištikimybę. Galiausiai, Dievo Žodis patvirtina, kad esame išrinkti Dievo misijai.

**PASIRINKTI MISIJAI**

Kai Petras ir Jonas buvo įspėti, kad nekalbėtų ir nemokytų Jėzaus vardu *(18 eilutė)*, jie atsakė: **„Spręskite patys, ar teisu Dievo akivaizdoje jūsų klausyti labiau negu Dievo?“** *(19 eilutė)* Tada 20 eilutėje pateikiamas garsusis apaštalų liudijimas: **„Juk mes negalime tylėti apie tai, ką esame matę ir girdėję.“** Paklusti Dievo Žodžiui ir dalyvauti Jo misijoje buvo apaštalų gyvenimo pašaukimas ir tikslas.

Praėjus dviem tūkstančiams metų po Apaštalų darbų 4 skyriuje aprašytų įvykių, gyvename laikais, kai pasauliui labiau nei bet kada reikia vilties žinios. Vis didėjantis netikrumas ir suirutė verčia žmones ieškoti atsakymų ir gyvenimo prasmės. Viltis ir tiesa Kristuje, ir tik Kristuje gali suteikti tikrąją laimę ir paguodą. Dievas patikėjo mums didelę misiją, kurią turime atlikti paskutinėmis dienomis. Dievas pasirinko mus dalytis tuo, ką matėme ir girdėjome.

Prisiminkime, ką rašė Elena Vait: ,,Jėzaus Kristaus žodžiai yra pasakyti mums, gyvenantiems dabar, baigiantis šios žemės istorijai. 'Kai šie dalykai pradės vykti, tada pakelkite akis ir galvas, nes artėja jūsų atpirkimas'. Tautos yra apimtos neramumų. Prasidėjo sumaišties laikai. Jūrų bangos šėlsta; žmonių širdys palūžta iš baimės ir laukimo tų negandų, kurios ištiks žemę; bet tie, kurie tiki Dievo Sūnų, audros metu išgirs Jo balsą, sakantį: 'Tai Aš, nebijokite'... Mes matome pasaulį, skendintį nedorybėse ir nuodėmėse. Maištas prieš Dievo įsakymus atrodo beveik visuotinis. Visur tvyrančio susijaudinimo ir sumaišties triukšmo apsuptyje pasaulyje yra darbas, kuri turime atlikti.“2

Žmonės, tapę Petro ir Jono išlaisvinimo iš kalėjimo liudininkais ir išgirdę jų liudijimus, **„visi vieningai pakėlė į Dievą balsus“** *(24 eilutė)*. Atkreipkite dėmesį į jų nuostabią maldą, kurią randame 29 ir 30 eilutėse: **„O dabar, Viešpatie, atkreipk akis į jų grasinimus ir suteik saviesiems tarnams drąsos atvirai skelbti Tavo Žodį. Ištiesk savo ranką, kad Tavo šventojo tarno Jėzaus vardu būtų išgydoma ir daromi ženklai ir stebuklai.“** Štai jų maldos rezultatas. **„Jiems pasimeldus, sudrebėjo susirinkimo vieta, visi prisipildė Šventosios Dvasios ir ėmė drąsiai skelbti Dievo Žodį.“** *(31 eilutė)*

**IŠVADA**

Remtis Dievo pažadais ir priimti pašaukimą misijai, buvo nesikeičianti krikščionių atsakomybė prieš 2000 metų, o dar labiau šiandien. Tai ne pasirinkimas, tai mūsų, Septintosios dienos adventistų, tapatybės dalis. Apmąstydami Apaštalų darbų 4 skyriuje esančius žodžius, prisiminkime savo misiją. Buvome išrinkti būti drąsūs ir nepalaužiami, kad netikrumo ir chaoso laikais pasiektume žūstančius žmones. Tad tikime, praktikuojame ir skelbiame Dievo Žodį visuotinės sumaišties laikais. Tegul Petro ir Jono liudijimas tampa mūsų liudijimu šiandien: **„Juk mes negalime tylėti apie tai, ką esame matę ir girdėję.“**

*1 Elena Vait, Ugdymas, p. 200.*

*2 Elena Vait, Evangelism (Washington, D.C.: Review and Herald Pub. Assn., 1946), p. 18.*

Yo Han Kim yra Septintosios dienos adventistų bažnyčios Šiaurės Azijos ir Ramiojo vandenyno divizijos prezidentas.

Klausimai apmąstymams:

Kaip galime būti drąsūs ir nepalaužiami šiais neramiais laikais?

Kuo, ką matėte ir girdėjote tyrinėdami Žodį, galite pasidalyti su kitais?

Melskimės kartu.

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

**Papildomi patarimai**

**Dėkojimas ir šlovinimas**: Padėkokite už konkrečius palaiminimus ir šlovinkite Dievą už Jo gerumą.
**Atgaila**: Skirkite kelias minutes savo nuodėmių išpažinimui ir padėkokite Dievui už jų atleidimą.
**Dievo mokymas**: Paprašykite Dievą suteikti išminties dabartiniams iššūkiams ir sprendimams.
**Maldos už bažnyčią**: Melskitės už regioninius ir pasaulinius bažnyčios poreikius.
**Vietinių bendruomenių reikmės**: Melskitės už dabartinius bažnyčios narius, šeimų ir kaimynų poreikius.
**Pokalbis su Dievu**: Skirkite laiko išgirsti Dievo balsą ir atsakykite Jam šlovinimu ar giesme.

Siūlomos giesmės bendram giedojimui:

• „Diena ramybės, džiaugsmo“ („Edeno aidai“, Nr. 83)

• „Dievo šventoji palaimos diena“ („Edeno aidai“, Nr. 85)

• „Paguoda, Dieve, man esi“ („Edeno aidai“, Nr. 84)

8 DIENA

**2024 maldos savaitė: Antroji sabata**

**ŽODIS IR PASKUTINIS EVANGELIJOS SKELBIMAS**

*Elena Vait*

Kiekvienai kartai Dievas siun­tė savo tarnus reikšti priekaištų už nuodėmes tiek pasauliui, tiek Bažnyčiai. Bet žmonės trokšta su­švelninti jiems pasakytus dalykus, tyra, nepagražinta tiesa nėra pri­imtina. Todėl daugelis reforma­torių, pradėdami savo darbą, nu­sprendė Bažnyčios ir tautos nuo­dėmes pulti labai atsargiai. Jie ti­kėjosi sugrąžinti žmones į Biblijos mokymus, rodydami tikrojo krikš­čioniškojo gyvenimo pavyzdį. Bet Dievo Dvasia nužengė ant jų, kaip kažkada ant pranašo Elijo, paska­tindama peikti nedoro karaliaus ir atpuolusios tautos nuodėmes, ir jie ėmė skelbti aiškius Biblijos pasisakymus – mokymus, kurių pateikti nebuvo linkę. Jie buvo pa­stūmėti uoliai skelbti tiesą ir įspėti apie pavojų, gresiantį sieloms. Žo­džius, kuriuos Viešpats jiems įdė­jo, jie tarė nebijodami pasekmių, ir žmonės buvo priversti išgirsti per­spėjimus.

Taip bus paskelbta Trečiojo an­gelo žinia. Kai ateis laikas skelbti ją energingiau, Viešpats veiks per nuolankius *įrankius*, vadovauda­mas tiems, kurie nusprendė Jam tarnauti. Šie darbininkai bus ruo­šiami greičiau Jo Dvasiai patepant juos negu specialiai apmokant mo­kymo įstaigose. Žmonės, atsidavę tikėjimui ir maldai, bus priversti su šventu užsidegimu eiti pirmyn ir skelbti žodžius, kuriuos Dievas jiems duoda. Babelės nuodėmės bus atidengtos. Baisios pasekmės, kilusios dėl to, kad civilinė valdžia vertė laikytis Bažnyčios tradicijų, spiritizmo įsiveržimas, slaptas, bet greitas popiežiaus valdžios augimas – viskas bus atskleista ir išaiškinta. Šie rimti perspėji­mai pažadins žmones. Klausysis tūkstančių tūkstančiai, niekada negirdėję panašių žodžių. Jie nu­stebs, išgirdę liudijimą, kad *Ba­belė – tai Bažnyčia, nupuolusi dėl savo paklydimų ir nuodėmių,* dėl to, kad atmetė tiesą, siųstą jai iš Dangaus. Kai žmonės eis pas savo ankstesniuosius mokytojus, ne­kantriai klausdami, ar tikrai taip yra, dvasininkai pateiks prasima­nymus, pranašaus švelnesnius dalykus, kad nuslopintų jų baimę ir nuramintų prabudusią sąžinę. Kai žmonės atsisakys pasiten­kinti paprasčiausiu žmogiškuoju autoritetu ir pareikalaus aiškaus įrodymo *taip sako Viešpats*, popu­liarūs dvasininkai, kaip ir senovės fariziejai, pasipiktins, kad jų auto­ritetu abejojama, jie paskelbs, kad ši žinia yra šėtono. Taip jie kurstys nuodėmę mylinčią liaudį burnoti ir persekioti tuos, kurie ją skelbia.

**ŠVIESOS SLOPINIMAS**

Kai kova apims naujas sritis ir žmonės supras, jog reikia vykdy­ti niekinamą Dievo Įstatymą, šė­tonas susierzins. Jėga, lydinti šią žinią, siutins tuos, kurie trukdo jai sklisti. Dvasininkija dės tiesiog nežmoniškas pastangas, norėda­ma užstoti šviesą, kad ji nešviestų jų avelėms. Jai vadovaujant įvai­riais būdais bus stengiamasi nu­slopinti diskusijas šiais gyvybiš­kai svarbiais klausimais. Bažny­čia kreipsis į civilinę valdžią, kad ji savo tvirta ranka padėtų. Šiame darbe popiežininkai ir protestantai vienysis. Kai priverstinė sekmadie­nio šventė bus vis įžūliau ir ryžtin­giau peršama, prieš besilaikančius Dievo įsakymų žmones bus pasi­telkti įstatymai. Jiems bus gra­sinama piniginėmis baudomis ir įkalinimu, kai kuriems bus pasiū­lytos įtakingos pareigos ir kiti ap­dovanojimai ir privalumai, kad pa­skatintų atsižadėti savojo tikėjimo. Bet jie tvirtai atsakys: „Remda­miesi Dievo Žodžiu įrodykite, kur mes klystame“, – tą patį argumen­tą savo laiku išsakė Liuteris. Tie, kurie bus patraukti į teismą, ryž­tingai gins tiesą, kai kurie jų besi­klausantys bus paskatinti pritarti šiai nuomonei ir laikytis visų Dievo įsakymų. Taip šviesa bus atnešta tūkstančiams, kurie kitaip nebūtų sužinoję šių tiesų.

Sąžiningas klusnumas Dievo Žo­džiui bus laikomas maištu. Šėto­no apakinti tėvai grubiai ir žiauriai elgsis su savo tikinčiais vaikais. Šeimininkas ar šeimininkė engs įsakymų besilaikantį tarną. Gi­minystės ryšiai bus sutraukyti. Vaikams bus atimtos paveldėjimo teisės ir jie bus išvaryti iš namų. Taigi išsipildys apaštalo Pauliaus žodžiai: „Visi, kurie trokšta mal­dingai gyventi Kristuje Jėzuje, bus persekiojami.“ *(2 Timotiejui 3, 12)* Kai tiesos gynėjai atsisakys švęsti sekmadienį kaip šabo dieną, vieni jų bus įmesti į kalėjimus, kiti iš­tremti, treti laikomi vergais. Dabar visa tai žmogaus protui atrodo ne­įmanoma, bet tuomet, kai varžanti Dievo Dvasia bus atimta iš žmo­nių, jie paklius į šėtono rankas. Piktasis neapkenčia dieviškųjų priesakų, tada pradės vykti patys keisčiausi įvykiai. *Širdis gali tapti labai žiauri, kai joje nebelieka bai­mės ir meilės Dievui.*

Audrai priartėjus, dauguma tų, kurie tikėjo Trečiojo angelo žinia, bet nebuvo ištikimi tiesai, nepa­kluso jai, atsisakys savo pažiūrų ir įsijungs į priešininkų gretas. Kai jie susivienys su pasauliu ir pri­tars jo dvasiai, jų požiūriai įvairiais klausimais taps panašūs į pasau­lio. Atėjus išbandymui jie bus pa­siruošę rinktis lengvą ir populiarią poziciją. Talentingi, malonių ma­nierų žmonės, buvę tiesos pusė­je, naudos savo sugebėjimus, kad apgaudinėtų ir klaidintų žmones. Jie taps pačiais aršiausiais buvu­sių brolių priešais. Kai šabo dienos šventėjai bus patraukti į teismą, kad atsakytų už savo tikėjimą, šie išdavikai bus patys aktyviausi šė­tono padėjėjai. Jie klaidingai api­būdins bei kaltins buvusius bro­lius ir seseris ir melagingais gan­dais bei šmeižtu kurstys prieš juos vyresnybę.

**PASILIKTI TIESOJE**

Šiuo persekiojimų laikotarpiu bus išmėgintas Viešpaties tarnų tikėjimas. Jie ištikimai perdavė įspėjimus, žvelgdami tik į Dievą ir Jo Žodį. Dievo Dvasia, veikian­ti jų širdis, privertė juos kalbėti. Paskatinti švento uolumo ir Dievo galingai paakinti, jie pradėjo vyk­dyti savo pareigas, negalvodami apie pasekmes, galinčias kilti skel­biant žmonėms Viešpaties Žodį. Jie neatsižvelgė į savo žemiškus interesus, neieškojo, kaip išsaugo­ti savo reputaciją arba gyvybę. Bet, kai juos užgrius pasipriešinimo ir priekaištų audra, kai kurie, apim­ti siaubo, bus pasiruošę sušukti: „Jei mes būtume žinoję, kokias pa­sekmes sukels mūsų žodžiai, mes būtume saugoję savo ramybę!“ Iš visų pusių juos persekioja sunku­mai. Šėtonas juos puola atkakliai gundydamas. Darbas, kurio ėmėsi, jiems pradeda atrodyti neįvykdo­mas. Jiems grasinama susidoroji­mu. Entuziazmas, gaivinęs juos, dingo. Tačiau jie nebegali trauktis. Tada, jausdami visišką savo bejė­giškumą, jie gelbstisi, prašydami Visagalį stiprybės. Jie prisimena, kad skelbė ne savo žodžius, bet To, kuris įsakė perduoti tuos įspė­jimus. Dievas atskleidė jų širdims tiesą, ir jie negalėjo susilaikyti jos neskelbę.

Kiekvie­ną skirtingą Bažnyčios istorijos laikotarpį ženklino tam tikra tiesa, pritaikyta to laikotarpio Dievo žmonių reikmėms. Kiekviena nau­ja tiesa prasiskynė sau kelią nea­pykantos ir pasipriešinimo pinklė­se, o tie, kurie yra palaiminti, nes juos apšvietė šviesa, buvo gundo­mi ir išmėginami. Kai būna labai sunku, Dievas siunčia žmonėms ypatingą tiesą. Kas išdrįs atsisaky­ti ją paskelbti? Jis įsako savo tar­nams perduoti pasauliui paskutinį gailestingumo kvietimą. Jie negali nutilti, net jeigu žūtų. *Kristaus pa­siuntiniai neturi galvoti apie pasekmes. Jie turi atlikti savo pareigą, o rezultatus patikėti Dievui.*

Kai pasipriešinimas didės, Dievo tarnai vėl bus gluminami, nes jie manys, kad šią krizę sukėlė jie. Bet sąžinė ir Dievo Žodis juos įtikina, kad jie eina teisingu keliu. Nors iš­bandymai tęsiasi, bet Dievo tarnai yra sustiprėję, kad juos ištvertų. Kovos įtampa didėja, susidūrimai tampa žiauresni, bet, didėjant pa­vojui, auga ir jų tikėjimas bei drą­sa. Jie liudija: „Mes negalime kla­stoti Dievo Žodžio ir perskirti Jo šventąjį Įstatymą, vieną dalį vadin­dami esmine, o kitą – neesmine, kad įgytume pasaulio palankumą. Viešpats, kuriam tarnaujame, su­gebės mus išgelbėti. Kristus nuga­lėjo žemiškas jėgas, ar mes turime bijoti jau nugalėto pasaulio?“

**GALINGAS JUDĖJIMAS**

Įvairūs persekiojimai egzistuos tol, kol gyvuos šėtonas ir bus gyva krikščionybė. Nė vienas žmogus negali tarnauti Dievui, nesukėlęs tamsos angelų priešiškumo. Tam­sos angelai sunerimę, nes krikščio­nio įtaka atima grobį iš jų rankų, todėl jie puola. Pikti žmonės, ku­riems krikščionio pavyzdys buvo tarsi priekaištas, prisijungs prie jų, stengdamiesi kerinčiomis pa­gundomis atskirti jį nuo Dievo. Kai jiems nepasiseka, tuomet sąžinei paveikti panaudojama prievarta.

Kol Jėzus lieka žmogaus Už­tarėjas šventykloje aukštybėse, valdžios vyrai ir paprasti žmonės jaus jiems padedančios Šventosios Dvasios poveikį. Ji dar tam tikrais atvejais valdo žemiškus įstatymus. Jei šių įstatymų nebūtų, pasaulio būklė būtų žymiai blogesnė negu yra dabar. Nors dauguma mūsų valdžios vyrų yra aktyvūs šėtono tarnai, Dievas taip pat turi savo bendradarbių tarp tautos vadovų. Priešas skatina savo tarnus im­tis tokių priemonių, kurios labai trukdytų Dievo darbui. Bet vals­tybės veikėjus, bijančius Dievo, šventieji angelai skatina priešintis tokiems pasiūlymams, pateikiant neginčijamus įrodymus. Taip ke­letas žmonių gali sulaikyti galingą blogio srovę. Tiesos priešų pasi­priešinimas bus nuslopintas, kad Trečiojo angelo žinia galėtų atlikti savo darbą. Kai bus duotas pasku­tinis įspėjimas, šie valdžios vyrai, per kuriuos dabar dirba Viešpats, atkreips į jį dėmesį, vieni jų priims jį ir nelaimės metu stovės greta Dievo žmonių.

Angelas, kuris prisijungia skelbti Trečiojo angelo žinią, savo skais­tumu turi apšviesti visą žemę. Čia išpranašautas pasaulinio masto darbas, atliekamas labai galingai. 1840–1844 metų Adventistų ju­dėjimas buvo šlovingas Dievo jė­gos pasireiškimas. *Pirmojo angelo žinią grupės misionierių išplatino visam pasauliui.* Kai kuriose šalyse kilo didžiausias religinis susi­domėjimas, kokį tik buvo galima pastebėti kurioje nors šalyje nuo XVI amžiaus Reformacijos laikų. Bet galingas judėjimas, kilęs dėl paskutinio, Trečiojo angelo įspėji­mo, pralenks ankstesnįjį.

Šis straipsnis yra ištrauka iš Elenos Vait knygos „Didžioji kova“ 38 skyriaus „Paskutinis perspėjimas“. Septintosios dienos adventistai tiki, kad Elena Vait (1827-1915) daugiau nei 70 metų viešai tarnaudama naudojosi bibline pranašystės dovana.

Klausimai apmąstymams:

Kaip galime būti drąsūs ir nepalaužiami šiais neramiais laikais?

Kuo, ką matėte ir girdėjote tyrinėdami Žodį, galite pasidalyti su kitais?

Melskimės kartu.

Visos maldos grupės turi skirtingus bendros maldos būdus. Kviečiame 30–45minutes praleisti vieningoje maldoje pasikliaujant Šventąja Dvasia. Žemiau rasite keletą maldų, vadovaujantis Dievo Žodžiu, pavyzdžių. Taip pat galite melstis naudodami kitas ištraukas.

**Papildomi patarimai**

**Dėkojimas ir šlovinimas**: Padėkokite už konkrečius palaiminimus ir šlovinkite Dievą už Jo gerumą.
**Atgaila**: Skirkite kelias minutes savo nuodėmių išpažinimui ir padėkokite Dievui už jų atleidimą.
**Dievo mokymas**: Paprašykite Dievą suteikti išminties dabartiniams iššūkiams ir sprendimams.
**Maldos už bažnyčią**: Melskitės už regioninius ir pasaulinius bažnyčios poreikius.
**Vietinių bendruomenių reikmės**: Melskitės už dabartinius bažnyčios narius, šeimų ir kaimynų poreikius.
**Pokalbis su Dievu**: Skirkite laiko išgirsti Dievo balsą ir atsakykite Jam šlovinimu ar giesme.

Siūlomos giesmės bendram giedojimui:

**•** „Noriu vien Jėzui aš priklausyt“ („Edeno aidai“, Nr. 57)

• „Jėzum noriu sekti“ („Edeno aidai“, Nr.148)

• „Tėve dangiškas, išgirdau Tave“ („Edeno aidai“, Nr. 153)

• „O, kokį Draugą aš radau“ („Edeno aidai“, Nr. 158)

• „Dieve, Tu toks maloningas“ („Edeno aidai“, Nr. 52 A)

• „Siek Dangaus karalystės“ („Edeno aidai“, Nr. 84 A)

MALDOS SAVAITĖ

**2024 m. lapkričio 10–20 d**.

[www.tendaysofprayer.org](http://www.tendaysofprayer.org)

Kvietimas misionieriškai tarnystei

Jėzus kviečia mus ne tik melstis, tačiau atsakyti ir į mus supančiųjų dvasinius bei fizinius poreikius. „Juk Aš buvau išalkęs, ir jūs Mane pavalgydinote, buvau ištroškęs, ir Mane pagirdėte, buvau keleivis, ir Mane priglaudėte, buvau nuogas – Mane aprengėte, ligonis – Mane aplankėte, kalinys – atėjote pas Mane.“ (Mato 25, 35–36)

Knygoje „Gydymo tarnystė“ mes skaitome: „Mes privalome gyventi dvejopą gyvenimą – minčių ir veiksmų gyvenimą, tylios maldos ir nuoširdaus darbo gyvenimą.“ („Gydymo tarnystė“, p. 380) Mūsų Gelbėtojas užliejo mus tokia meile, kad mes turime privilegiją pasidalyti ja su draugais, kaimynais ir nepažįstamais mums žmonėmis, kurie turi poreikių. Pasibaigus „Maldos savaitei“, paklauskite Dievą, kaip jūs ir jūsų bažnyčia gali pasitarnauti aplinkiniams. „Planuodami savo tarnystę, neleiskite planams trukdyti melstis. Be abejonės, jūsų asmenines, nukreiptas į artimųjų išgelbėjimą pastangas turi lydėti nuoširdžios maldos vienumoje. Norint suprasti sielų gelbėjimo mokslą, reikia didelės išminties. Prieš eidami pas žmones, pirmiau ateikite pas Jėzų. Tarnystė žmonėms prasideda prie Dangiškojo malonės sosto.“ (Prayer, p. 313)

Štai kai kurie būdai, kurie padės jums pamatyti, kaip galite padėti žmonėms. Išsirinkite tarnysčių kryptis, kurios bus atsakas į poreikius žmonių, kuriems jūs ruošiatės padėti.

• Pamaitinkite sergantį brolį ar sesę, draugą, kaimyną;

• Pakvieskite kaimyną/kolegą į svečius;

• Pamaitinkite benamį;

• Paaukokite drabužių, kuriuos jūs patys norėtumėte gauti;

• „Įsūnykite“ pagyvenusį žmogų. Nuolat jį lankykite, pagelbėkite namų ruošos darbuose, padėkite apsipirkti, paruoškite valgyti, darbuokitės jo namuose, sode;

• Iškepkite duonos ar pyragą ir pavaišinkite kaimyną;

• Pasiūlykite savo pagalbą jūsų apylinkės gyventojams jų vykdomuose projektuose;

• Padėkite prižiūrėti ligonį arba neįgalųjį. Tuo jūs pagelbėsite juos prižiūrintiems;

• Dalyvaukite socialiniuose projektuose;

• Susipažinkite su naujais kaimynais arba su tais, kurių nepažįstate. Pasidalykite kokiomis nors vaišėmis su jais. Tegul jie pasijunta tarsi namuose;

• Nupirkite maisto produktų ir perduokite juos sunkiai besiverčiančiai šeimai;

• Pasiūlykite kartu studijuoti Bibliją;

• Apsilankykite globos namuose;

• Pamaitinkite studentą;

• Paaukokite drabužių skurdžiai besiverčiančiai šeimai;

• Jūsų bažnyčioje galima paruošti vietą, kurioje galėsite palikti drabužius, skirtus stokojantiesiems;

• Paaukokite jūsų kompiuterį ar kitą elektroninį įrenginį;

• Paruoškite patarimus ir medžiagą sveikatos tema;

• Paskambinkite sergančiajam;

• Pakalbinkite kaimynus, paklauskite, kaip jiems einasi;

• Padovanokite knygą artimam žmogui, draugui, bičiuliui, kolegai;

• Parenkite evangelizacinę programą;

• Dalykitės Dievo Žodžiu, dovanodami lankstinukus – 10 Dievo įsakymų, laikraštį „Vilties šaltinis“;

• Pasiūlykite kam nors iš draugų atverti širdį Jėzui;

• Pasidalykite savo kulinariniais sugebėjimais puslapyje „Sveikata ir gerovė“;

• Dovanokite krikščionišką literatūrą;

• Nupirkite produktų ir atneškite žmogui, kuris prarado savo artimąjį;

• Aplankykite ligoninės pacientą. Praskaidrinkite jo kasdienybę, paklauskite, kuo galėtumėte padėti;
• Paskaitykite pagyvenusiam žmogui;

• Aplankykite vaikų globos namus ir pasiūlykite savo pagalbą;

• Paskaitykite Bibliją neregiams arba tiems, kurie patys negali skaityti;

• Leiskite pernakvoti savo namuose stokojančiam;

• Savanoriškai pasidarbuokite namuose, kur gyvena ar laikinai būna žmonės, patyrę smurtą;

• Paaukokite kelias knygas vaikų globos namams;

• Aplankykite senelių namus kartu su jaunimu. Paruoškite jiems šventinę programą, giesmes;
• Surenkite šventę vaikams iš socialiai pažeidžiamų šeimų;

• Sutvarkykite aplinką;

• Organizuokite maldos namuose sveikatos, sporto būrelį. Pakvieskite draugus ir kaimynus;
• Pakvieskite žmones pažiūrėti filmą dvasine tema. Pasimelskite kartu;

• Sugalvokite savo projektą tarnystei.

Daugiau apie pasiūlymus tarnystei:

[www.revivalandreformation.org/resources/witnessing](http://www.revivalandreformation.org/resources/witnessing)

**10 MALDOS DIENŲ**

**2024 m. sausio 10–20 d.**

[www.tendaysofprayer.org](http://www.tendaysofprayer.org)

Dievo pažadai maldai

Pažadai maldai, pažadai dėl Šventosios Dvasios

„Prašykite VIEŠPATĮ lietaus, ankstyvųjų lietų, VIEŠPATĮ, kuris sukuria perkūnijos debesis, gausiai duoda lietaus ir žolės kiekvienam Jo laukuose.“ (Zacharijo 10, 1)

„Jei tad jūs, būdami nelabi, mokate savo vaikams duoti gerų daiktų, juo labiau jūsų Tėvas iš dangaus suteiks Šventąją Dvasią tiems, kurie Jį prašo.“ (Luko 11, 13)

„O Globėjas Šventoji Dvasia, kurį Mano vardu Tėvas atsiųs, Jis išmokys jus visko ir viską primins, ką esu jums pasakęs... Jis ateis ir parodys pasauliui, kaip šis klysta dėl nuodėmės, dėl teisumo, dėl teismo.“ (Jono 14, 26; 16, 8)

„Iš tiesų, iš tiesų sakau jums: kas Mane tiki, darys darbus, kuriuos Aš darau, ir dar už juos didesnių, nes Aš keliauju pas Tėvą. Ir ko tik prašysite Mano vardu, Aš padarysiu, kad Tėvas būtų pašlovintas Sūnuje. Jei ko prašysite Manęs Mano vardu, Aš padarysiu.“ (Jono 14, 12–14)

„Jis tarė man: ‘Štai VIEŠPATIES žodis Zerubabeliui. Ne galybe, ne jėga, bet Mano Dvasia, –skelbia Galybių VIEŠPATS.**’**“ (Zacharijo 4, 6)

Dievo pažadai – atsakas į maldas

„Jei pasiliksite Manyje ir Mano žodžiai pasiliks jumyse, jūs prašysite, ko tik norėsite, ir bus jums suteikta.“ (Jono 15, 7)

Todėl visiškai pasitikėdami artinkimės prie malonės sosto, kad patirtume gailestingumą ir rastume malonę gauti pagalbą deramu laiku.“ (Hebrajams 4, 16)

„Todėl sakau jums: ko tik melsdamiesi prašote, tikėkite gausią, ir tikrai taip bus.“ (Morkaus 11, 24)

„Šaukis Manęs vargo dieną; išgelbėsiu tave, ir tu Mane šlovinsi.“ (Psalmynas 50, 15)„Ir dar sakau jums: jeigu kas iš jūsų susitars žemėje dviese melsti kokio dalyko, jiems Mano dangiškasis Tėvas jį suteiks. Kur du ar trys susirinkę Mano vardu, ten ir Aš esu tarp jų.“ (Mato 18, 19)

„Visa, ko tikėdami melsite, gausite.“ (Mato 21, 22)

„Ir ko tik prašysite Mano vardu, Aš padarysiu, kad Tėvas būtų pašlovintas Sūnuje. Jei ko prašysite Manęs Mano vardu, Aš padarysiu.“ (Jono 14, 13–14)

„Tą dieną jūs Manęs nieko neklausinėsite. Iš tiesų, iš tiesų sakau jums: jei tik prašysite Tėvą Mano vardu, Jis duos tai jums. Iki šiol jūs nieko neprašėte Mano vardu. Prašykite ir gausite, kad jūsų džiaugsmui nieko netrūktų.“ (Jono 16, 23–24)

„Mes tvirtai pasitikime Juo, nes ko tik prašome pagal Jo valią, Jis mūsų išklauso. O jeigu žinome, kad Jis mūsų išklauso, ko tik prašome, tai ir žinome turį, ko esame prašę.“ (1 Jono 5, 14–15)

Pažadai apie Dievo galybę

„Argi yra Dievui negalimų dalykų? Aš sugrįšiu pas tave šiuo laiku kitais metais, ir Sara turės sūnų.“ (Pradžios 18, 14)

„Pats VIEŠPATS kovos už jus, o jūs nutilkite.“ (Išėjimo 14, 14)

„Jėzus pažvelgė į juos ir tarė: „‘Tai neįmanoma žmonėms, bet ne Dievui: Dievui viskas įmanoma.**’**“ (Morkaus 10, 27)

„Tasai, kuris jus šaukia, yra ištikimas; Jis ir įvykdys!“ (1 Tesalonikiečiams 5, 24)

„Žinau, kad Tu gali visa padaryti; ką tik užsimoji, tą gali įvykdyti.“ (Jobo 42, 2)„Tai ką dėl viso šito pasakysime? Jei Dievas už mus, tai kas gi prieš mus?! Jeigu Jis nepagailėjo nė savo Sūnaus, bet atidavė Jį už mus visus, tai kaipgi Jis ir visko nedovanotų kartu su Juo?!“ (Romiečiams 8, 31–32 )

„Tada Balakas tarė Bileamui: ‘Ką tu padarei? Aš atvedžiau tave prakeikti mano priešus, o tu juos laiminte palaiminai!**’**“ (Skaičių 23, 11)

„Nagi, ar nežinai, ar nesi girdėjęs? VIEŠPATS – amžinasis Dievas, visų žemės šalių Kūrėjas. Jis nepailsta, nepavargsta; Jo išmintis neištiriama. Nuvargusiam Jis duoda jėgų, bejėgiui atšviežina gyvastį. Net jaunuoliai pailsta ir pavargsta, vaikinai klupte klumpa, bet tie, kurie pasitiki VIEŠPAČIU, atgaus jėgas, pakils tarsi erelių sparnais, ir nepavargs bėgdami,nepails eidami.“ (Izaijo 40, 28–31)

Dievo pažadai vadovauti

„Argi tau neįsakiau: ‘Būk stiprus ir ryžtingas’? Taigi nesibaimink ir nenuogąstauk, nes VIEŠPATS, tavo Dievas, su tavimi, kad ir kur eitumei!“ (Jozuės 1, 9)

„Būk tikras, Aš esu su tavimi! Globosiu tave, kad ir kur eitum, ir sugrąžinsiu tave į šią žemę. Niekada tavęs nepaliksiu, kol neįvykdysiu, ką tau pažadėjau.“ (Pradžios 28, 15)

„Štai siunčiu Aš angelą pirma tavęs saugoti tave kelyje ir nuvesti į vietą, kurią parengiau.“ (Išėjimo 23, 20)

„Tačiau ieškosi ten VIEŠPATIES, savo Dievo, ir rasi Jį, jei ieškosi visa širdimi ir visa siela.“ (Pakartoto Įstatymo 4, 29)

„Šaukis Manęs, ir Aš atsiliepsiu! Pasakysiu tau nuostabių dalykų, paslapčių, kurių nežinojai.“ (Jeremijo 33, 3)

„Kiekvienas slėnys tegu būna užpiltas, kiekvienas kalnas bei kalva tebūna nukasta. Uolėta žemė pavirs lyguma, kalvotos apylinkės slėniais. Tada VIEŠPATIES šlovė bus apreikšta! Visa žmonija drauge Ją išvys, nes pats VIEŠPATS tai pažadėjo savo lūpomis!“ (Izaijo 40, 4–5)

„VIEŠPATS sako: ‘Mokysiu tave ir rodysiu tau kelią, kuriuo turi eiti; patarsiu tau, lydėdamas tave akimis.**’**“ (Psalmynas 32, 8)

„Pats VIEŠPATS eina pirma tavęs. Jis bus su tavimi, nepaliks tavęs vieno ir neapleis. Nebijok ir neišsigąsk!“ (Pakartoto įstatymo 31, 8)

„Kas tik pagarbiai bijo VIEŠPATIES, tas sužino iš Jo taką, kuriuo eiti turėtų.“(Psalmynas 25, 12)

„Visa širdimi pasitikėk VIEŠPAČIU ir nesiremk vien savo įžvalga. Pripažink Jį visur, kad ir ką darytum, ir Jis ištiesins tavo kelius.“ (Patarlių 3, 5–6)

„Kai... duodi alkstančiam duonos ir palengvini varguolio gyvenimą, šviesa tau užtekės tamsoje, tamsa bus tau šviesi kaip dienovidis. VIEŠPATS visuomet bus tavo Vadovas, ir sausros išdegintoje šalyje tave pasotins. Jis atnaujins tavo jėgas, ir tu būsi kaip laistomas sodas, kaip niekada neišsenkantis šaltinis.“ (Izaijo 58, 10–11)

„Atsiliepsiu pirmiau, negu jie šauksis, išklausysiu, dar jiems tebekalbant.“ (Izaijo 65, 24)

Dievo pažadai pakeisti širdį

„Aš duosiu jiems širdį, kad pripažintų, jog Aš esu VIEŠPATS. Jie bus Mano tauta, o Aš būsiu jų Dievas, nes jie visa širdimi sugrįš pas Mane.“ (Jeremijo 24, 7)

„Be to, VIEŠPATS, tavo Dievas, apipjaustys tavo širdį ir tavo palikuonių širdis, kad mylėtumei VIEŠPATĮ, savo Dievą, visa širdimi ir visa siela ir išliktumei gyvas.“ (Pakartoto Įstatymo 30, 6)

„Duosiu jums naują širdį ir atnaujinsiu jus nauja dvasia. Išimsiu iš jūsų akmens širdį ir duosiu jums jautrią širdį.“ (Ezechielio 36, 26)

„Esu tikras, kad tas, kuris jumyse pradėjo šį gerą darbą, jį ir užbaigs iki Kristaus Jėzaus dienos.“ (Filipiečiams 1, 6)

„Taigi kas yra Kristuje, tas yra naujas kūrinys. Kas buvo sena, praėjo, štai atsirado nauja.“ (2 Korintiečiams 5, 17)

„Aš Įstatymu numiriau Įstatymui, kad gyvenčiau Dievui. Esu nukryžiuotas kartu su Kristumi. Aš gyvenu, tačiau nebe aš, o gyvena manyje Kristus. Dabar, gyvendamas kūne, gyvenu tikėjimu į Dievo Sūnų, kuris pamilo mane ir paaukojo save už mane.“ (Galatams 2, 19–20)

„Pats ramybės Dievas jus tobulai tepašventina ir teišlaiko sveiką bei nepeiktiną jūsų dvasią, sielą ir kūną mūsų Viešpaties Jėzaus atėjimui. Tasai, kuris jus šaukia, yra ištikimas; Jis ir įvykdys!“ (1 Tesalonikiečiams 5, 23–24)

„Jeigu Mano tauta, vadinama Mano vardu, nusižemins, melsis, ieškos Mano veido ir nusigręš nuo savo nedorų kelių, Aš išgirsiu savo dangaus buveinėje, atleisiu nuodėmes ir atgaivinsiu kraštą.“ (2 Metraščių 7, 14)

„Juk Tu, Viešpatie, geras ir atlaidus, kupinas ištikimos meilės visiems, kurie Tavęs šaukiasi.“ (Psalmynas 86, 5)

„Eidami melstis, atleiskite, jei turite ką nors prieš kitus, kad ir jūsų Tėvas danguje jums atleistų jūsų nusižengimus.“ (Morkaus 11, 25)

„Verčiau būkite malonūs, gailestingi, atlaidūs vieni kitiems, kaip ir Dievas Kristuje jums buvo atlaidus.“ (Efeziečiams 4, 32)

„Jeigu išpažįstame savo nuodėmes, Jis ištikimas ir teisingas, kad atleistų mums nuodėmes ir apvalytų mus nuo visų nedorybių.“ (1 Jono 1, 9)

„VIEŠPATS sako: ‘Eikite šen, ir drauge pasvarstykime. Esate paraudę nuo nuodėmių, bet Aš išbalinsiu jus kaip sniegą. Jūsų nuodėmės raudonos it kraujas, bet jos gali tapti baltos it vilna.**’**“ (Izaijo 1, 18)

„Aš, Aš – Tas, kuris dėl savęs naikina tavo nusižengimus, Aš tavo nuodėmių neatminsiu.“ (Izaijo 43, 25)

„Tada nebereikės bičiuliui raginti savo bičiulį ar broliui savo brolį: ‘Pažinkite VIEŠPATĮ!’ Visi, maži ir dideli, pažins Mane, tai VIEŠPATIES žodis, nes jų kaltę atleisiu ir jų nuodėmės daugiau nebeatminsiu.“ (Jeremijo 31, 34)

„Kuriame turime atpirkimą Jo krauju ir nuodėmių atleidimą Jo malonės gausa.“ (Efeziečiams 1, 7)

„Juk kiekvienas, kuris gimęs iš Dievo, nugali pasaulį, ir štai pergalė, nugalinti pasaulį, – mūsų tikėjimas!“ (1 Jono 5, 4)

„Tačiau visa mes lengvai nugalime per Tą, kuris mus pamilo.“ (Romiečiams 8, 37)„Bet dėkui Dievui, kuris duoda mums pergalę per mūsų Viešpatį Jėzų Kristų.“ (1 Korintiečiams 15, 57)

„Nebijok, nes Aš su tavimi, nebūgštauk, nes Aš tavo Dievas! Stiprinsiu tave, padėsiu tau, remsiu tave savo teisumo dešine.“ (Izaijo 41, 10)

„Visais atvejais pasiimkite tikėjimo skydą, su kuriuo užgesinsite visas ugningas piktojo strėles.“ (Efeziečiams 6, 16)

„Aš gyvenu, tačiau nebe aš, o gyvena manyje Kristus. Dabar, gyvendamas kūne, gyvenu tikėjimu į Dievo Sūnų, kuris pamilo mane ir paaukojo save už mane.“ (Galatams 2, 20)„Nes Dievas iš savo palankumo skatina jus ir trokšti, ir veikti! (Filipiečiams 2, 13)„Aš sakau: gyvenkite Dvasia, ir jūs nepasiduosite kūno geismams.“ (Galatams 5, 16)„O ramybės Dievas netrukus sutryps šėtoną po jūsų kojomis. Mūsų Viešpaties Jėzaus malonė tebūnie su jumis!“ (Romiečiams 16, 20)

Ir nemėgdžiokite šio pasaulio, bet pasikeiskite, atnaujindami savo mąstymą, kad galėtumėte suvokti Dievo valią ­ kas gera, tinkama ir tobula.“ (Romiečiams 12, 2)

„Nemylėkite pasaulio, nei to, kas yra pasaulyje. Jei kas myli pasaulį, nėra jame Tėvo meilės.“ (1 Jono 2, 15)

Dievo pažadai sveikatai

„Jeigu iš tikrųjų klausysite VIEŠPATIES, savo Dievo, balso, –­ sakė Jis, –­ ir darysite, kas dora Jo akyse, paisydami Jo įsakymų ir laikydamiesi visų Jo nuostatų, nevarginsiu jūsų jokia liga, kuriomis varginau egiptiečius, nes esu jus gydantis VIEŠPATS.“ (Išėjimo 15, 26)„Tebūna tavo durų velkės iš geležies ir vario; būk saugus visas savo dienas!“ (Pakartoto Įstatymo 33, 25)

„Šlovink VIEŠPATĮ, mano siela, ir nepamiršk, koks Jis geras! Jis atleidžia visas tavo nuodėmes ir išgydo visas tavo ligas. Jis atperka tavo gyvastį iš kapo ir apgaubia tave meile ir gailestingumu, Jis sotina tavo gyvenimą gėrybėmis, kad būtum jaunas ir stiprus lyg erelis.“ (Psalmynas 103, 2–5)

„Nebūk išmintingas tik savo paties akyse; pagarbiai bijok VIEŠPATIES ir venk pikta. Tai teiks sveikatą tavo kūnui ir atgaivą tavo kaulams.“ (Patarlių 3, 7–8) „Jis buvo paniekintas, žmogaus vardo nevertas, skausmų vyras, apsipratęs su negalia, toks, kuris prieš žmones užsidengia veidą. Jis buvo paniekintas, ir mes Jį laikėme nieku. Tačiau Jis prisiėmė mūsų negalias, sau užsikrovė mūsų skausmus. O mes laikėme Jį raupsuotu, Dievo nubaustu ir nuvargintu. Bet Jis buvo sužalotas dėl mūsų nusižengimų, ant Jo krito kirčiai už mūsų kaltes. Bausmė ant Jo krito mūsų išganymui, ir mes buvome išgydyti Jo žaizdomis.“(Izaijo 53, 3–5)

„Gydyk mane, VIEŠPATIE, kad tikrai būčiau išgydytas; gelbėk mane, kad būčiau išgelbėtas, nes Tu –­ mano gyrius.“ (Jeremijo 17, 14) „Grąžinsiu tau sveikatą, tavo žaizdas užgydysiu, ­– tai VIEŠPATIES žodis, – ­nors jie ir vadino tave ‘Atmestąja’, ‘Sionu, kuris niekam nerūpi’.“ (Jeremijo 30, 17)

„Štai atnešiu jai vaistą ir išgijimą, išgydysiu juos ir apreikšiu jiems tikros gerovės perteklių.“ (Jeremijo 33, 6)

Bet jums, bijantiems Mano vardo, patekės teisumo saulė su gydančiais spinduliais. Jūs išeisite šokinėdami tarsi veršiukai, išleisti iš gardo.“ (Malachijo 3, 20)

„Kas nors pas jus serga? Tepasikviečia Bažnyčios vyresniuosius, ir jie tesimeldžia už jį, patepdami aliejumi Viešpaties vardu. Tikėjimo malda išgelbės ligonį, ir Viešpats jį pakels, o jeigu jis būtų nusikaltęs, jam bus atleista.“ (Jokūbo 5, 14–15)

Dievo pažadai dėl jėgos, kuri padės įvykdyti Jo valią

„Todėl ir nenuleidžiame rankų. Atvirkščiai, jei mūsų išorinis žmogus vis nyksta, tai vidinis diena iš dienos atsinaujina. O lengvas dabartinis mūsų vargas ruošia mums neapsakomą, visa pranokstančią amžinąją garbę. Mes nežiūrime to, kas regima, bet kas neregima, nes regimieji dalykai laikini, o neregimieji amžini.“ (2 Korintiečiams 4, 16–18)

„Nepailskime daryti gera; jei neaptingsime, atėjus metui pjausime derlių!“ (Galatams 6, 9)„Aš visa galiu Tame, kuris mane stiprina.“ (Filipiečiams 4, 13)

„Nes Dievas iš savo palankumo skatina jus ir trokšti, ir veikti!“ (Filipiečiams 2, 13)„Bet man Jis atsakė: ‘Gana tau Mano malonės, nes Mano galybė tampa tobula silpnume.**’** Todėl aš mieliausiu noru girsiuosi silpnumais, kad Kristaus galybė apsigyventų manyje.“ (2 Korintiečiams 12, 9)

Dievo pažadai liudijantiems Dievą

Nenusigąskite, nebijokite: argi Aš jau seniai to nepaskelbiau ir neapreiškiau? Juk jūs Mano liudytojai! Ar yra gi kitas Dievas be Manęs? Ar yra kokia nors Uola be Manęs?“ (Izaijo 44, 8)„Kelkis, nušvisk! Tavo šviesa atėjo, VIEŠPATIES šlovė virš tavęs sušvito!“ (Izaijo 60,1)„O visa tai iš Dievo, kuris mus per Kristų sutaikė su savimi ir davė mums sutaikymo tarnystę.“ (2 Korintiečiams 5, 18)

„Bet VIEŠPATS man atsakė: ‘Nesakyk: ‘Esu tik vaikas!’ Kur tik tave siųsiu, ten eisi, ką tik tau liepsiu, tą kalbėsi!“ (Jeremijo 1, 7)

„Bet kai ant jūsų nužengs Šventoji Dvasia, jūs gausite Jos galybės ir tapsite Mano liudytojais Jeruzalėje ir visoje Judėjoje bei Samarijoje ir ligi pat žemės pakraščių.“ (Apaštalų darbų 1, 8)„O jūs esate išrinktoji giminė, karališkoji kunigystė, šventoji tauta, įsigytoji liaudis, pašaukta išgarsinti šlovingus darbus To, kuris pašaukė jus iš tamsybių į savo nuostabią šviesą.“ (1 Petro 2, 9)

„Verčiau šventai sergėkite savo širdyse Viešpatį Kristų, visuomet pasirengę įtikinamai atsakyti kiekvienam klausiančiam apie jumyse gyvenančią viltį.“ (1 Petro 3, 15)